text:
International
Na Alemania: Afrikano a puñala 6 persona riba kaya di kual 3 a muri i tres ta den estado kritiko
BERLIN – Ayera den oranan di atardi a surgi un insidente na e suidat di Würzburg kaminda un hòmber afrikano ku problema mental lo tabata aktua di un forma bastante violento riba kaya.
This content is exclusive for members
Register or login to unlock this article
International
Nicolás Maduro a anunsiá ku pronto Venezuela lo bai asamblea outonan Iraní
CARACAS – Nicolás Maduro presidente di Venezuela a anunsiá ku pronto lo bai kuminsá ku asambla outonan Iraní ku ta destiná pa keda bende na vários pais den Amérika Latina.
Nicolas Maduro a splika ku ya nan ta asamblando ekiponan pisa ku teknologia Iraní pa agrikultura.
Tin indikashon ku e outonan lo bai kosta entre $12.000 pa $16.000 i ku ta trata di vehíkulonan ku ta super efisiente na konsumo di kombustibel.
Lokual ku tin na informashon ta ku e vehíkulonan aki tin un motor ku ta usa solamente 1 liter riba kada 100 kilometer.
E fábrika ku ta bai asambla e vehíkulo nan aki yama Expoferia Científico Tecnológica Industrial Irán-Venezuela ku ta bai establesé na parke industrial na Valencia. Lokual ku ta interesante den e kaso aki ta ku un hende ku ta gana un suèldu mínimo na Venezuela ta gana $28 mensual.
E gran pregunta na Nicolas Maduro ta ku ken elo bai bende e outonan ku lo keda asambla na Venezuela ya ku salario mínimo den e pais mes ta apénas $18.
Kon un suidadano ku ta gana salario mínimo por kumpra un outo ku ta kosta entre $12.000 pa $16.000
International
Nicolás Maduro a anunsiá ku pronto Venezuela lo bai asamblea outonan Iraní
CARACAS – Nicolás Maduro presidente di Venezuela a anunsiá ku pronto lo bai kuminsá ku asambla outonan Iraní ku ta destiná pa keda bende na vários pais den Amérika Latina.
Nicolas Maduro a splika ku ya nan ta asamblando ekiponan pisa ku teknologia Iraní pa agrikultura.
Tin indikashon ku e outonan lo bai kosta entre $12.000 pa $16.000 i ku ta trata di vehíkulonan ku ta super efisiente na konsumo di kombustibel.
Lokual ku tin na informashon ta ku e vehíkulonan aki tin un motor ku ta usa solamente 1 liter riba kada 100 kilometer.
E fábrika ku ta bai asambla e vehíkulo nan aki yama Expoferia Científico Tecnológica Industrial Irán-Venezuela ku ta bai establesé na parke industrial na Valencia. Lokual ku ta interesante den e kaso aki ta ku un hende ku ta gana un suèldu mínimo na Venezuela ta gana $28 mensual.
E gran pregunta na Nicolas Maduro ta ku ken elo bai bende e outonan ku lo keda asambla na Venezuela ya ku salario mínimo den e pais mes ta apénas $18.
Kon un suidadano ku ta gana salario mínimo por kumpra un outo ku ta kosta entre $12.000 pa $16.000
International
New Orleans a surpasá Chicago i St.Louis komo e suidat ku mas asesinato registrá
NEW ORLEANS – Rafe Goyeneche direktor di Metropolitan Crime Commission a konfirmá ku New Orleans a surpasá Chicago, New York, Baltimore i St. Louis komo e suidat number unu ku mas kaso di asesinato registrá.
Tin indikashon ku pa lokual ta e aña aki New Orleans tabatin registrá 52 homisidio pa kada 100.000 habitante.
Komparando Chicago ku tin 18 homisidio pa kada 100.000 habitante, St.Louis i New York empatá ku 9 homisidio riba kada 100.000 habitante i Baltimore ku 8 homisidio riba kada 100.000 habitante . Rafe Goyeneche a splika ku den apénas algun aña New Orleans ku tabata un suidat ku tabatin kasonan di homisidio registrá a pasa pa bira e suidat di mas peligroso na Merka pa biba.
Gobernador di New Orleans a tuma e desishon pa kontratá Fausto Pichardo hefe di kuerpo polisial pa bin yuda reorganisá nan kuerpo polisial.
Den e kaso aki ta spera ku sikiera asina pronto lo por yega na un akuerdo kaminda ta bin baha e tasa di homisidio na New Orleans.
Daily Nobo
Violadó di yu di kriansa a bai apelá kastigu i a haña mas aña aserka
Mark Mingo ta demandá OM pa miones di florin!
Kuminsá orientá mucha di skol di trempan riba tentamentu na skol
Rapòrt tokante kombatimentu di tentamentu i diskriminashon den skolnan
Curator kier a kobra PDVSA US$41,6 mion pa un debe di US$1.777.740
tema di Siman di Kultura: “Ban Kunuku ban Planta”
Manuel no ta digno pa representá Kòrsou mas
Girigorie (PAR) ta rekonosé balor di kombersashonnan ku Ulandesnan
Viktima a bai kobra kompensashon di seguro sin konsulta ku su abogado
Quincy Girigorie a manda mensahe fuerte pa Ulanda na nòmber di Kòrsou
Trending
-
Lokal6 days ago
tema di Siman di Kultura: “Ban Kunuku ban Planta”
-
Lokal5 days ago
Manuel no ta digno pa representá Kòrsou mas
-
Lokal5 days ago
Girigorie (PAR) ta rekonosé balor di kombersashonnan ku Ulandesnan
-
Lokal6 days ago
Viktima a bai kobra kompensashon di seguro sin konsulta ku su abogado
-
Lokal5 days ago
Quincy Girigorie a manda mensahe fuerte pa Ulanda na nòmber di Kòrsou
-
Lokal2 days ago
Violadó di yu di kriansa a bai apelá kastigu i a haña mas aña aserka
-
Lokal2 days ago
Mark Mingo ta demandá OM pa miones di florin!
-
Lokal3 days ago
Curator kier a kobra PDVSA US$41,6 mion pa un debe di US$1.777.740


c: text/html

text:
Alcohol ta e droga di mas popular na mundo. Na Aruba tambe, masha hopi hende ta haci uso y disfruta di alcohol. Pero un di e efectonan fastioso di alcohol, ta cu ora bo bebe dimas, bo ta sinti'e pa su mañan.
Na Aruba tin un dicho: 'haltura ta nos cultura.' Hopi hende ta gusta bebe, y na Aruba tin hopi oportunidad pa haci esaki. Pero kico ta pasa ora un persona bebe dimas riba un dia? Ta hopi probabel cu e dia siguiente, e persona ta lanta malo. Esaki ta e hangover.
Gran parti di esnan cu ta gusta bebe hopi, ta conoci cu e fenomeno di hangover. E sintomanan di hangover ta inclui dolor di cabes, mareo, cansansio, nausea, problema di stoma, soño, sodamento, hopi sed y falta di claridad cognitivo.
Na Aruba tin un dicho: 'haltura ta nos cultura.' Hopi hende ta gusta bebe, y na Aruba tin hopi oportunidad pa haci esaki. Pero kico ta pasa ora un persona bebe dimas riba un dia? Ta hopi probabel cu e dia siguiente, e persona ta lanta malo. Esaki ta e hangover.
Gran parti di esnan cu ta gusta bebe hopi, ta conoci cu e fenomeno di hangover. E sintomanan di hangover ta inclui dolor di cabes, mareo, cansansio, nausea, problema di stoma, soño, sodamento, hopi sed y falta di claridad cognitivo.
Wayaba, pero dicon?
A pesar cu un hangover ta algo comun y coriente, cientificonan no ta 100% sigur kico ta causa un hangover. E relacion entre alcohol y un hangover ta uno complica. Basicamente, un hangover ta wordo causa pa motibo cu alcohol ta interferi cu e curpa su balansa di kimico. Loke ta sigur, ta cu alcohol ta causa dehidracion y esaki tin consecuencia negativo pa nos curpa.
Dehidracion
E curpa humano ta depende masha hopi di awa. Alcohol, di otro banda, ta traha como un diuretico, es decir, e ta subi produccion di urina den nos curpa. Asina ta, mas nos bebe, mas nos ta urina, y menos awa ta keda den nos curpa. E falta di awa den nos curpa ta conduci na varios sintoma di hangover. Un otro aspecto negativo ta cu ora di urina y dehidrata, nos curpa ta perde varios nutriente.
Mientras cu dehidracion pa via di alcohol ta e causa principal di un hangover, e no ta splica e gravedad. Dehidracion riba su mes, ta causa mareo y sed, pero un hangover por consisti di varios otro sintoma cu no ta directamente relaciona na dehidracion.
Cientificonan te ainda no ta sigur kico exactamente ta causa tur e sintomanan asocia cu un hangover. E gravedad di un hangover por varia pa cada persona.
Asian Glow?
Akinan e fenomeno di hangover ta bira interesante. Por ehempel, hopi persona di herencia asiatico tin un mutacion genetico cu ta pone cu nan curpa ta converti alcohol mas lihe den acetaldehido (un substancia hopi toxico cu ta wordo crea ora nos curpa procesa alcohol). Gran parti di e grupo aki alabes tin un otro mutacion genetico cu ta stroba e siguiente fase metabolico di converti acetaldehido den acido acetico. A consecuencia di e mutacion aki, nivelnan halto di acetaldehido ta acumula den nan curpa. P'esey, persona asiatico por sea bira cora ('Asian Glow') of experiencia hangover mas severo.
E tipo di alcohol ta hunga un rol
E tipo di alcohol cu bo ta bebe tambe por afecta e efecto di un hangover. Logicamente, si alcohol ta causa dehidracion, bebidanan cu ta contene hopi alcohol - alcohol stret, shots etc. - tin mas chens di duna'bo un hangover, compara cu cerbes y biña. Pero tin un otro aspecto cu ta hopi interesante: congeners.
Ora di produci alcohol, e proceso di fermentacion ta crea algun kimico cual rastronan ta keda den e bebida. Na ingles ta yama esakinan 'congeners.' Segun estudionan, mas congeners tin den un bebida, mas severo e hangover. E cantidad y tipo di congeners lo por splica dicon hasta ora cu tur e alcohol sali for di e curpa, ainda ta sigui sinti efectonan di e hangover. Particularmente, ora nos curpa procesa e congener 'methanol,' e ta crea substancianan hopi toxico manera formaldehida y acido formico.
Bebidanan scur manera bourbon, cognac, tequila y whisky ta halto den congeners, mientras cu bebidanan mas cla, manera vodka, gin y rum blanco tin menos.
Ora di produci alcohol, e proceso di fermentacion ta crea algun kimico cual rastronan ta keda den e bebida. Na ingles ta yama esakinan 'congeners.' Segun estudionan, mas congeners tin den un bebida, mas severo e hangover. E cantidad y tipo di congeners lo por splica dicon hasta ora cu tur e alcohol sali for di e curpa, ainda ta sigui sinti efectonan di e hangover. Particularmente, ora nos curpa procesa e congener 'methanol,' e ta crea substancianan hopi toxico manera formaldehida y acido formico.
Bebidanan scur manera bourbon, cognac, tequila y whisky ta halto den congeners, mientras cu bebidanan mas cla, manera vodka, gin y rum blanco tin menos.
Con pa preveni un hangover?
E manera mas facil pa preveni un hangover ta simplemente no bebe, o por lo menos, no bebe dimas. Pero si bo ta insisti, akinan tin algun tips cu bo por sigui prome of durante di bebe:
Come cuminda saludabel cu hopi vitamina
Un manera pa preveni un hangover ta door di bebe alcohol pareu cu cuminda of despues di come. Ora cu bo tin cuminda den bo stoma, e proceso di kibra alcohol ta tarda mas y e chance di un hangover (severo) ta bira menos.
Bebe hopi awa
Mirando cu dehidracion ta un di e causanan principal di sintomanan di hangover, ta hopi recomendabel pa bebe awa entre bebidanan alcoholico pa asina mantene e curpa hidrata.
Bebe bebidanan cla (vodka) en bes di scur (whiskey)
Bebidanan scur ta mas halto den congeners (kimico cu ta resta despues di e proceso di fermentacion). P'esey un whiskey, biña cora of brandy tin mas chance di duna'bo un hangover severo compara cu bebidanan cla manera vodka, gin y rum blanco.
Tuma bo tempo
Tuma bo tempo ora di bebe alcohol. Por ehempel, bebe solamente un bebida cada ora, pa asina bo curpa tin tempo pa procesa e alcohol miho.
Mas cu tur cos, conoce bo mes
Asina cu bo sinti straño, cuminsa bebe awa y si ta posibel come algo (saludabel).
Lesa tambe: Wayaba? Esaki por yuda
Lesa tambe: Wayaba? Esaki por yuda

robotstxt: allowed

filter: keep


text:
USIBO a partisipá na e di 24 kongreso konstitushonal i konferensha di FTA, 4 delegado fraternal a partisipá na e tres dianan organisá pa e sindikato di mas grandi di ARUBA, FTA. d.r.p.d sr. Cherel KwidamaTesorero di USIBO, Presidente di USIBO, sra. Mavis Abrahams, Konsehero di USIBO, sr. Charles Mercelina i Konsehero di USIBO, sr. Alexander Molina.
USIBO (Union di sindikatonan Boneriano) tabata presente ku (kuater) 4 delegado na e di “XXIV Congreso Constitucional y Conferencia” di FTA (Federacion di trahadónan di Aruba). Riba invitashon di FTA, USIBO a partisipá ku 4 delegado fraternal na e kongreso aki, den persona di Mavis Abrahams, presidente di USIBO, Cherel Kwidama, tesorero di USIBO, Charles Mercelina, konsehero di USIBO i Alexander Molina konsehero di USIBO.
Tabata tres dia di hopi eksperensia i konosementu den e mundu sindikal. E tema tabata “Flexibilidad Laboral”. E promé dia parti anochi tabata tin e konferensiá ku diferente orador; promé minister di Aruba, minister di labor, presidente di FNV, Direktora di ACTRAV di e Organisaschon International di Labor (ILO) i e presidente di Alternativa Democratica Sindikal de las Americas (ADS), tambe tabata tin un pènel di diskushon, ku representante nan di dunadó di trabou, e departamentu di labor i leinan laboral i por a interkambiá pensamentu nan ku otro riba e tema fleksibilidat laboral.
E di dos dia i di tres dia tabata tin e di 24 kongreso konstitushonal di FTA, kaminda a presentá e relato di e tres aña nan 2018 – 2021 i despues a bai na skohe e direktiva nobo pa e tres aña nan binidero.
Tabata un honor pa USIBO por a partisipá na e mesa direktiva transitorio i tambe forma parti den e komishon elektoral.
Bayendo i partisipando na e kongresonan sindikal aki, nos ta amplia nos konosementu i eksperensia.
Bo ta eksperensia i mira e diferente maneranan pa organisá kongreso a base di e diferente statutonan vigente. Tambe ta bon oportunidat pa sera konosí ku mas kolega sindikalista di e diferente paisnan, bo ta amplia bo konosementu i “netwerk”.
Nos por mira bek riba dianan di hopi konosementu i produktividat USIBO i sindikatonan a logra, logro nan grandi pa ekstendé laso nan di hermandat i di koperashon.
USIBO i sindikatonan na Boneiru ta konvensí ku riba tereno laboral tin hopi aspekto di interes komun komo nos ta forma parti di Reino Ulandes i ta enfrentá e mesun retonan pa ku desaroyonan mundial, regional i lokal.
USIBO ta yama FTA pabien, ku nan di 57aña i ku nan di 24 kongreso konstitushonal.
Palabranan di Presidente di USIBO Mavis Abrahams


text:
Direktiva di Fundashon Alzheimer Bonaire ta sumamente satisfecho i gradisido di por a klousurá
luna Mundial di Alzheimer ku un fin di siman ku aktividatnan hopi eksitoso.
Djabièrnè anochi e invitado for di Aruba, Dr Nienke A. A. Smits, spesialista den medisina pa
Grandinan, a presentá na Captain’s Don Habitat e charla “Seksualiteit i intimidat ku demensia”
un tópiko interesante, masha aktual. Dr Smits a ofresé e presentenan informashon mashá balioso
i importante ku a resultá di ta sin duda un tópiko ku hopi hende ta evitá di papia ariba den
práktika.
A base di reakshonnan risibi Direktiva lo bai traha ariba pa trese e tópiko aki mas i mas na
konosementu di nos hendenan, ya ku esei lo kontribuí na kuido i tambe trato di nos hende
grandinan ku demensia i lo kontribuí sigur tambe pa mehorá nan kalidat di bida. E pòrtrèt ta duna
un bista di e anochi.
Djasabra mainta tabatin un seshon di tayer na Fundashon Mariadal Academy di 9 or te 12 or.
Esaki tabata spesialmente pa profeshonalnan den kuido na diferente instansianan di Kuido pero
tambe ku partisipashon di 4 kolaborador di Departamentu di Salubridat Públiko di Entidat
Boneriano, ku e tema “Seksualidat i intimidat ku demensia”. E partisipantenan a hasi un
apelashon riba Direktiva di Fundashon Alzheimer Bonaire pa bini pronto ku un siguiente seshon.
Direktiva ta konsiderá pa muy probabel organisá esaki dentro di 6 luna. Riba e foto e partisipantenan ku nan sertifikado.
Djasabra atardi tabata turno pa nos Dòkternan di kas por a asisti na un seshon di tayer ku e
mésun tópiko, tresé pa dr Smits na Primary Care Caribbean na Kaya Soeur Bartola, di 4.00 or pa
6.30. Gran mayoria di nos dòkternan di kas ku a asistí a ekspresá nan gratitut pa por a partisipá i
haña oportunidat pa por a interkambiá ku un kolega ku un eksperensia tan amplio riba e materia
aki. Despues di e seshon tabata dr Adrienn Vegh, miembro di direktiva di Fundashon Alzheimer
Bonaire ku a entregá e partisipantenan un sertifikado na nòmber di dr Smits i direktiva di
Fundashon Alzheimer Bonaire.
Riba e pòrtrèt e partisipantenan ku nan sertifikado den presensia di dr Smits.
Direktiva di Fundashon Alzheimer Bonaire ta sinti su mes honrá di tabatin e oportunidat pa por a
ofresé e presentashonnan aki na famianan di personanan ku demensia, na dunadónan di kuido,
profeshonalnan den kuido i tambe na nos dòkternan di kas i ta gradisí tur persona i instansia ku a
kontribuí i sigur tambe nos boluntarionan.


text:
Fleur de Marie un bista den pasado. Herensia arkeológiko di un bario lubidá.
Publikashon di Naam
E proyekto di Fleur de Marie ta ankrá den un relashon di kooperashon estrecho entre Secretariaat Stadsvernieuwing i Unidat di Bario Kòrsou, ku a start pa promové e desaroyo sosio-ekonómiko den sentro di siudat.
Fleur de Marie ta forma parti di Scharloo Abou i ta situá den Willemstad na Kòrsou. A.M. Chumaceiro Boulevard, Bargestraat i Fort Nassauweg ta deliniá e bario. Riba enkargo di Secretariaat Stadsvernieuwing, Fundashon NAAM a hasi investigashon arkeológiko den fèlt. E investigashon aki a wòrdu ehekutá dor di e arkeólogonan y boluntarionan di fundashon NAAM. E arkeólogonan a hasi nan investigashon pa yega na haña mas informashon di pasado di
Fleur de Marie i su habitantenan. For di prinsipio a usa Fleur de Marie komo lugá pa hende biba. Esaki ta nifiká ku pa un gran parti suela di e lugá ta perturbá. Tòg a haña informashon balioso durante e investigashon arkeológiko. E markanan ku a haña ta mustra ku Fleur de Marie ta un parti ku tabata kapital di isla Kòrsou, kaminda hopi hende a biba. Gran mayoria di e material ta prosedente di e periodo kolonial, aunke a topa tambe markanan di indjan.
E material parse ta indiká ku e habitantenan ta originario prinsipalmente di klase medio – e klasenan mas abou. Probablemente aki tabata biba diferente obrero i posiblemente tambe algun katibu i eks-katibu. A haña hopi material di eksterior, esaki ta nifiká ku posiblemente tabatin tambe un konsentrashon di strañero, kendenan a bin purba nan suerte i a establesé na nos isla. No tin masha informashon konosí tokante e área den e periodo akí, i esei ta hasi ku Fleur de Marie ta hunga un ròl sumamente interesante i importante den investigashon arkeológiko na Kòrsou.
Un publikashon pa públiko general y e rapòrt di e ekskavashon arkeológiko lo ta disponibel pronto!


text:
Diabierna anochi a cuminsa e playoff di futbol di Aruba cu ta restora bao di A.V.B. y e prome wega a bai entre Sv Britannia Frisian Flag contra di Sv Dakota Island Window’s & doors. E alinacion di Sv Britannia tabata como lo siquiente; Lionel Kaarsbaan, Theric Ruiz, Rodymar Paesch, Miguel Guiterrrez, Sylvester Schwengle, Renier Paraez, Luis “Coco” Estrada, Johnatan Ruiz, Alex Hassell, Luis Carlos Croes y Bruno Conceicao. Como suplente nan tabata tin; Ericson Croes, Aljee Feleciana, Kendrick Dania, Jeanpierre Fingal, Denrick “Denden” Lopez, Sebastian Montoya y Mairon Gutierrez. E wega a cuminsa unda cu e oncena di Paradera / Piedra Plat a cuminsa domina e wega y a crea 3 oportunidad di gol hopi trempan den wega. Sv Britannia Frisian Flag a keda domina e wega sigur pa 20 minut te ora cu Dakota a cuminsa trese balansa den e wega. Tabata na di 35 minut di wega cu Ezra Bosnie ta pone un paso largo pa Ricky Hodge y unda cu e keeper di Britannia Lionel y Ricky Hodge ta dal den otro y refree ta pita pinalty pa Sv Dakota. E pinalty ta wordo tuma pa Emile Linkers cu ta un hungador di seleccion di Aruba naci na Corsou y cu a hunga futobol entre otro na Hulanda y Indonesia y Emile Linkers ta manda Dakota ariba 1-0 y pa halftime drenta cu e ventaha minimo di Dakota ariba Sv Britannia Frisian Flag. Den di dos tempo Sv Britannia ta hasi un cambio y e delantero Sebastian Motoya Cano ta drenta wega na lugar di Sylverster Schwengle kende a sufri un leccion. Cu e cambio aki Sv Britannia a aumenta su dominio ariba Dakota y por bisa cu mayoria di dos tempo Sv Britannia Frisian Flag a domina e wega y cu un Dakota cu aki aya tabata for peliger pa e portero di Britannia. Na di 20 minut di dos tempo despues di un corner Theric Ruiz ta hana e bala ariba su pia robes un den un media vueltla ta deposita e bala den net pa e gol di empate. Hopi a considera e gol aki un hoja di gol. Di e forma aki tambe refree Colina ta fluit pa e final di e wega y unda cu tur dos team ta bai cas cu un punto. E proximo wega di Sv Britannia ta contra di Dep. Nacional y di otro banda Dakota mester enfrenta RCA. Diasabra anochi RCA ta gana Dep. Nacional cu score di 2-1 y mas y mas e weganan di playoff ta bira mucho mas enteresante. Pabien na Sv Britannia Frisian Flag y Dakota cu e empate y nos mester meciona cu Dakota manera custumber a jena tribuna banda pazuid mientras cu Sv Britannia a sorprende cu masha hopi fanatico tambe.
Club
Sv Britannia Frisian Flag ta empata cu Dakota 1-1 cu gol di Theric Ruiz
More in Club
-
SV Britannia ta e prome veld cu luz LED na Aruba
Diabierna anochi 3 juni 2020 tabata un anochi grandi pa e organisacion di Piedra...
-
Nos ta drenta un fin di siman interesante di Copa Don Elias Mansur
Diahuebs anochi, e Copa Don Elias Mansur 2019 a inicia den stadion Guillermo Prospero...
-
RCA ta organisa edishon #7 Copa John Merryweather
E anja aki pa di shete anja consecutivo, organishon tricolor ta organisa e grandioso...
-
Dames RCA cla pa Play-Off
E damesnan tricolor, mescos cu Divishon di Honor, a bolbe clasifica pa play-off di...


text:
GANA TE CU
AWG 10.000
cash of bonus premio.
Hotel stay's, vouchers, dinner for 2 y hopi mas.
Con bo ta participa ?
STAP 1.
Busca un Heart Radio sticker gratis na,
Cura Cabai Gas Station
Paradera Gas Station.
Heart Radio Studio (Palm Beach Plaza)
STAP 2
Plak sticker di Heart Radio riba bo auto.
STAP 3
Saca un portret di e sticker riba bo auto,
upload esaki riba Instagram of Facebook i hashtag #heartradioaruba
esaki lo ta registration.
Con ta saca e ganador?
1. Lo documenta nomber nan cu a upload nan portret cu hashtag #heartradioaruba.
2. Lo tira tur e nomber nan documenta den un tombula.
3. Lo saca e nomber di e ganador di e tombola life on air y facebook.
Pa reclama e premio e
"ganador" mester cumpli cu
2 rekisito.
REKISITO #1.
E ganador mester tey den persona, si e ganador no tey lo hana
5 minuut (300 seconde) pa meld DEN PERSONA on location.
(Si e persona no meld e lo ta disqualifica).
REKISITO #2.
E auto cu sticker original di e uploaded portret mester tey na sitio.
E sticker original mester ta pega mes cos cu e uploaded portret.
(Si e sticker no tey of a hala e lo ta disqualifica).
Si e ganador a cumpli cu REKISITO 1 & 2 e a gana.
sticker chikito riba su auto lo gana Awg 5000
sticker mediano riba su auto lo gana Awg 7500
sticker grandi riba su auto lo gana Awg 10000
(belasting lo wordo kita fe e suma).
Fecha, orario & localidad
Fecha: Diabierna dia 31 Dec 2021,
Orario: 5or di atardi.
Localidad : ........................
Si a pega sticker automaticamente lo participa cu
SUPER FULL TANK FRIDAY'S
tur delaster Diabierna di luna.
Manda bo Whatsapp pa 733-1067.
Cu premio nan mane,
Vouchers,
Dinners for 2,
Airline tickets
Boat trips
Salon treatments
Carwash
Sunscreen packages
* Heart lo saca maximo 3 nomber, si tur 3 persona no tey presente den persona,
e premio lo keda aden pa e siguinte ana.


text:
Desaroyo Politico di 1985 pa 2013 den tres imagen
E siguiente ilustracionnan ta duna un bista di e desaroyo politico di eleccionnan di 1985 te cu 2013. E ilustracionnan ta enfoca mastanto riba partidonan cu ta participa na eleccion 2017. Partidonan cu no ta existi mas of no ta participa na eleccion 2017 ta refleha solamente den e prome ilustracion bou di ‘Tur otro partido hunto’. Un excepcion ta PDR, cu pa motibo di relevancia di desaroyonan politico a wordo inclui den e ilustracionnan. Den e prome ilustracion por observa e porcentage di
Aruba mester di mas politico femenino?
Un analisis basa riba Eleccion 2013 Mientras cu na Aruba un tiki mas cu mita di esnan cu derecho di voto ta femenino, solamente 26% di tur candidato politico ta femenino. Menos cu un cuarto di tur voto (23%) a bay pa e candidatonan femenino aki. Pa loke ta trata e averahe di voto cu cada candidato a ricibi, candidatonan masculino a ricibi un averahe di 477 voto mientras cu candidatonan femenino a ricibi un averahe di 408 voto. Solamente dos candidato femenino ta aparece den e top 10
68,5% di participante ta desaproba e maneho di Gabinete Mike Eman II
Durante e ultimo dianan di aña 2015, y e prome dianan di aña 2016, ArenaPoliti.co a tene un encuesta enserando dos pregunta. E prome pregunta ta trata di un approval rating pa e maneho di Gabinete Mike Eman II durante aña 2015. Ta trata di Gabinete Mike Eman II como 1 entidad (tur 9 minister). E di dos pregunta ta un encuesta electoral. En total e dos preguntanan hunto a ricibi 1.936 voto (1.004 / 932). Bo por wak e preguntanan y resultado na cabamento di e articulo aki.Desaprobacion di maneho
Encuesta pa aña 2015: Approval Rating + Encuesta Electoral
Pa clausura aña 2015, ArenaPoliti.co ta haci dos encuesta cu por duna un indicacion di opinion publico pa loke ta trata aña 2015. E prome pregunta ta trata un “approval rating” pa Gabinete Mike Eman II pa aña 2015. Ta trata di Gabinete Mike Eman II como 1 entidad (tur 9 minister). E di dos pregunta ta un encuesta electoral, den cua bo por vocifera bo sosten pa un partido di bo escogencia. Ambos encuesta ta anonimo. E resultadonan lo wordo publica riba ArenaPoliti.co.
Sigui lesa ...
Bo ta APROBA of DESAPROBA e maneho di Gabinete Mike Eman II durante aña 2015?
- Votes: 0%
- Votes: 0%
- Votes: 0%


text:
Dia 21 di April 2018, durante un Rueda di Prensa, Arubaanse Voetbal Bond a anuncia e delegacion cu lo representa Aruba na e Football for Friendship Children’s Social Program cu ta implementa pa Gazprom cu ta un compania na Russia cu ta wordo sosteni pa gobierno di Russia. E programa aki tin e sosten di FIFA, UEFA, Olympic y Paralympic Committee, diferente federacionan, atletanan famoso y miles di journalista di diferente parti di mundo. Football for Friendship Children’s Social Program tin su metanan, metanan pa desaroyo di futbol di mucha, promove deporte pa nos hobenan, pa hiba un bida saludabel y tambe pa promove tolerancia y respect pa otro cultura, pa un mente habri y amistad alrededor muchanan di diferente paisnan. E 9 key values di e programa ta;
Friendship, Equality, Fairness, Health, Peace, Devotion, Victory, Traditions y Honour.
Pa logra e metanan Gazprom ta organisa diferente iniciativa, ‘National and International Iniciatives’ involucrando muchanan den:
- International Children’s Forum;
- International Street Football Tournament;
- International Day of Football and Friendship
- International Children’s Press Center;
- Nine values Cup awarding ceremony.
E evento prinicipal ta ‘International Children’s Forum’, unda Gazprom tur aña ta invita masha hopi young football players di diferente paisnan y e Forum aki ta wordo cubri pa lidernan den media y reporteronan hoben cu lo forma parti di un International Children’s Press Center. Y pa esaki Gazprom ta invita Young Journalists di diferente paisnan pa forma parti di e media team di e Children’s Press Center.
E aña aki Arubaanse Voetbal Bond a haya e grato noticia cu Aruba a wordo invita pa forma parti di e programa aki y asina den un corto tempo nos a busca un Young Football Player y un Young Journalist y tambe 2 leader pa acompanjanan, un Coach y un Head of Delegation pa representa Aruba na e Football for Friendship Children’s Social Program cu su eventonan final cu ta e International Children’s Forum y e Football for Friendship World Championship cu ta tuma lugar na Moscow-Russia di 8 di Juni 2018 pa 15 di Juni 2018. AVB a forma e delegacion di Aruba cu ta consisti di Sra. Monique Ras (Hefe di delegacion), Sr. Edgar Erasmus (Coach), hoben Jahmani Eisden (Young Football Player) y hoben Sheqayli Ascencion (Young Journalist).
Den adición tur paisnan participante ta celebra International Day of Football and Friendship ariba e fecha 25 di April como parti di e programa, y Aruba tambe a organisa un evento pa celebra e dia aki, na Aruba nos a organisa un Penalty Shoot-Out cu nos futbolistnan hoben di clubnan miembro di Arubaanse Voetbal Bond. Gazprom a pidi tur pais pa traha un cobertura, un Press Release cu ta insera foto and video shooting y esaki nos ta presenta na Prensa di Aruba tambe. Arubaanse Voetbal Bond hunto cu e mayornan ta den ful preparacion guiando e delegacion, e dos hobenan Jahmani Eisden y Sheqayli Ascencion pa duna un tremendo presentacion na Moscow-Russia.y tambe nos hobenan ta haya media training di Press Advisors di e organisacion di Football for Friendship via conference call. Arubaanse Voetbal Bond ta hopi orguyoso di nos representantenan, nos Young Football Player Jahmani Eisden y nos Young Journalist Sheqayli Ascencion cu ya caba ta hayando complimentnan, comentarionan hopi positivo di parti Gazprom, e organisacion di Football for Friendship.


text:
Nacional enfrentando Britannia den e di dos rond di play-off ta un alivio pa e fanaticada di Futbo considerando e debacle cu nos futbol ta pasando aden relaciona cu e caso Jean-Pierre Van der Linden. E situacion fastioso ey cu no a wordo resolvi na tempo y ya a afecta e classico di Aruba; Dakota vs Estrella, unda cu e wega a wordo cancela te otro aviso (ultimo ora nos a tende cu e caso a wordo dicidi na fabor di Estrella y e wega contra Dakota lo tuma luga awo Diamars, Mei 29). Nacional cu un victoria lo consolida nan prome luga riba e tabla di clasificacion di Play-Off wardando kiko lo pasa cu Estrella den nan wega contra Dakota. Britannia en cambio mester saka punto den e wega aki pa drenta den contencion den Play-Off.
E wega den e prome tempo a sorprende hopi, Britannia a bin pa hunga Nacional “igual-igual”, bon, pero Nacional a bin ta hungando un wega completamente diferente cu nos ta custuma di mira di e Dragon nan. E ekipo Nortero a hunga un wega di toke, trahando wega for di patras, cu posesion di bala. Ironicamente tur dos ekipo a hunga un wega parecido enfatisando “bal-bezit”. Nacional cu mas y miho yegada cu mas oportunidad di gol. Cada bes cu Nacional yega e porteria di Britannia, e Pumanan tabatin 3-4 hungado ey tras pa defende, dus, hopi chens cla no tabatin. Nos ta mas custuma cu Nacional ta hunga un wega di pressing halto y mei mei, cu contra-golpi di velocidad halto.
Den e prome tempo loke tabata falta di tur dos ekipo tabata velocidad, mas pa Nacional. E tabata un bunita wega di toke, posesion, cu bastante espacio, asina facilitando e wega bistoso aki. Esey ta loke nos a spera di Britannia pero no di Nacional. Di Nacional nos a spera un wega fisico y intenso, cu velocidad halto. E chens di gol mas cla den e prome tempo y kizas di e wega tabata pa Nacional na minuut 17, unda cu e portero di Britannia Kendrick Dania a sabi di hasi su mes e heroe pa su ekipo.
Ironicamente ta un contra-golpi di Nacional a cuminsa e hugada aki cu casi a bira gol pa e Dragon nan. Edward Clarissa cu wega fisico raro den e wega aki, a gana un bala di Luis Estrada net pafo di ‘doel-gebied’ di Nacional pa core un bon distancia cu e bala pa despues triangula cu Valdo Leocadio y Devis Oliveros, busca e bala bek yega te na linea final di Britannia pa crusa y sirbi Kenroy Ranger, mane ta riba teblachi, cu e gran chens di e wega, Ranger a para y drecha e bala dilanti un gol habri, pa despues Kendrick Dania hasi e salbacion di e wega tambe pa mantene e anotacion 0-0. E wega a sigui di banda pa banda cu Nacional cu miho penetracion pero e wega ta keda empata ora cu halftime a bay aden.
No ta mucho a cambia den e di dos tempo, e wega a keda habri cu bon toke di bala, posesion y cu algun yegada di ambos banda, un wega bistoso te na un punto, pero gol si tabata hasi falta. Toch despues e wega a perde mas velocidad ainda y p’esey tambe intensidad, vooral despues di minuut 65, semper tabatin circulacion, toke y yegada etc. pero bahando e velocidad di e wega a hasie aparenta un poco “laaf”. Un wega toch basta limpi y deportivo. E falta di fanaticada den stadion tambe a contribui cu e falta di “salsa” den e partido aki. Ta algo cu mester atencion y urgentemente, esaki ta Play-Off!
En general e referee y su linesman nan a hasi un papel basta regular den un wega facil, pero na minuut 76 si mester bisa cu e hungado di Britannia, Reinier Paraez mester a haya un carchi, hasta cora mes, pa un entrada peligroso cu pia hopi halto na altura di cabes di Kenroy Ranger.
Den e ultimo 15 minuut di wega, ambos ekipo a sigui purba cu un wega ofensivo, pero mas slow na e punto ey, cu yegada, pero debi nan e falta di velocidad, cada biaha tabata encontra cu e defensa nan completo riba nan linea, cu e doelgebied nan yena di hende tabata bira dificil pa haya un oportunidad cla pa anota gol. Ta na minuut 81 ta ora cu Kenroy Ranger riba un “fast break” ta core duro lagando su defensor atras, hayando su mes su so cu portero, pero ta faya atrobe mandando e bala riba gol, despues di un bon salida si di Kendrick Dania di Britannia, atrobe, pa salba su ekipo. Casi na final di e wega, na minuut 92, den tempo di descuento despues di un tiro liber, Nacional ta haya chens atrobe ora cu e bala a pika y lora den area chika, dilanti linea di gol, pero niun hungado di Nacional no por a just touch e bala pe drenta.
Asina tambe wega ta caba sin anotacion, pa e ekiponan parti punto. Nacional ta keda di lider riba tabla, awo cu 4 punto den dos partido, pero hasi nota si cu falta mas gol, 1 gol so pa e campeon nan den dos wega. Britannia lo mester ta contento cu e punto aki, ya cu awo nan ta den contencion cu nan punto logra, nan a bin pa hunga Nacional y preveni e machine di gol di anota, nan a wanta nan na cero. ‘Man of the Match’ ta sin duda tabata Kendrick Dania cu a sobresali den e porteria di Britannia, “clean sheet” pa Dania, masha pabien!


text:
Alerta pa hopi yobida, biento fuerte y lama bruto
Tin un maltempo den atlantico cu awe diahuebs lo ta yegando y pasando Trinidad y Tobago.
Kico nos sa di e mal tempo?
Nos sa cu e mal tempo lo trece hopi awa, biento y lama bruto. Tambe nos sa cu tin miras cu e sistema aki tin 90% pa crece y un momento lo bira horcan. Algun modelo ta pronostike categoria 4, otro categoria 3 y algun categoria 2. Te cu awor varios modelo di pronostico ta duna cu e ta pasa cerca di ABC, mayoria ta indica cu e ta pasa poco panoord di Aruba. Tin un modelo cu ta indica un cruce directo riba islanan ABC.
Nos sa tambe cu e sistema lo pasa bay direccion Penisula di Yucatan pero cu pronostico cu e lo dal un birada bay noord, y por pasa sea riba Cuba of mei mei di Cuba cu Mexico, y bay direccion di Florida. E momento ey e lo por ta un horcan fuerte.
No tin ningun idea na ki momento e por bira horcan, sinembargo nos ta keda cu positivismo cu e lo bira horcan despues cu e pasa Aruba bay.


text:
Pa medio di e siguente comunicado, e sindicatonan di Aruba; FTA, SEPPA, SIMAR, SPA, TOPA, STT, ABV, STA, SIWA, IOWUA, SADA y e organisacion OPPA, kier a duna un aclareacion riba e encuentro cu tawatin recientemente entre e gremionan sindical, commercial y gobierno tocante algun rapport cual a wordo traha a base di e sugerencianan di e asina yama “Landspakket” y cu ta trata cambio y of e ahustenan riba nivel laboral y social.
Na prome lugar nos kier a aclarea cu apesar cu e encuentro aki a wordo yama Congreso Nacional Social Laboral (DTSL), e procedura y contenido di esaki no tawata di un congreso pero di un encuentro informativo. E sindicatonan conhuntamente a indica esaki den un carta cu a wordo entrega riba dia di e evento y di cual copia a wordo manda tambe pa Hulanda como esun cu ta sugeri reforma den e asina yama “Landspakket”.
Pa locual ta trata e contenido di e informacion cu a wordo duna, mester remarca cu apesar cu algun di e sugerencianan tin algun aspecto beneficioso pa e trahado, tin algun sugerencia tambe cu pa nos como sindicato ta absolutamente inaceptabel.
Entre otro por menciona e sugerencia pa elimina restriccion riba contracto di corto duracion, cual lo resulta den un retroceso enorme den e derechonan di e clase trahado y cu efecto desastroso pa e trahado y su futuro.
E sindicatonan ta lamenta y preocupa cu dilanti un aña nobo parlamentario, unda mas bien tawata di spera cu tin miho perspectiva nos dilanti pa e trahado tin su dilanti cambionan grandi. Seguridad Laboral y Social ta importante pa e hende, esaki sigur lo duna un direccion na unda nos kier bay como pais cu nos ciudadanonan.
E sindicatonan conhuntamente ta evaluando tur e sugerecianan cu a wordo presenta den e raportnan y lo trece un punto di salida conhunto una bez e evaluacion di e diferente documentonan ta cla.
Aruba, 16 di September 2022
Attachments area


text:
E departamento di nefrologia-diálisis ta trata pashèntnan ku problemanan di nir agudo i króniko. E pashèntnan ta haña kuido den e unit di hòspital. E departamento di nefrologia-diálisis tambe tin un departamento ekstensivo di diálisis, ku ta ofresé tur e téknikanan eksistente pa dialisá (diálisis ta tantu na hòspital komo na kas).
Un tim kapasitá i motivá di nefrólogo i enfermeranan spesialisá ta kla pa yuda e pashèntnan di nir. E departamento di nefrologia-diálisis tambe tin un tim di asistente atministrativo i logístika, i tambe dietista ku por asistí e pashèntnan riba tur tereno.
Kiko ta nefrologia?
E nirnan ta órganonan vital ku tin varios funshon den nos kurpa: nan ta deshasí di un ekseso di awa i shushi den nos kurpa i ta regulá e nivelnan di varios salu mineral (inkluso sodium, potasium i kalsium) den nos sanger. Tambe e nirnan ta yuda kontrolá e preshon di sanger i ta krea sèl kòrá.
Pashènt di nir mayoria bia ta a-sintomátiko. Tin bia e pashènt por tin síntoma manera entre otro preshon haltu, pia hinchá, sanger den urina òf otro síntoma urinario. Esaki despues ta kondusí na tèst di sanger i urina i despues por resultá ku ta malesa di nir. Un malesa di nir severo por keda kompañá pa síntoma manera kansansio, grawatashi òf pèrdida di apetit.
Diskubrí e kousa di e malesa di nir ta un faktor klave den monitoreo i tratamentu di e melesa. E por keda diagnostiká a base di tèst di urina i sanger, pero tambe pa medio di un CT scan òf echo. Pa yega na un diagnósis, kisas ta nesesario pa hasi un biòpsi di e nir. Durante un bòpsi ta kolektá un pida chikitu di e nir pa un prueba mikroskópiko.
Si e nirnan ta funshoná na menos di 10%, nan no por tene e sanger limpi mas. Pa prevení shuatamentu, e pashènt mester kuminsá un tratamentu pa remplasá e funshon di nir. E tratamentu aki nos ta yama diálisis òf tratamentu di nir artifisial. Diálisis ta eliminá produktonan di shushi i un ekseso di líkido for di e kurpa.
Spesialista Nefrologia i Diálisis
Jivika Verbist - Sewrajsing - Internista-Nefrólogo
Drs. J.A. Sewrajsing ta un internista ku ta konsentrá riba nefrologia. E la sigui un edukashon médiko i tambe a spesialisá na VUMC. Pa 5 aña e la traha a SLAZ, mihó konosí komo OLVG west, i a kustumá ku e sosiedat multikultural.
Durante último añanan e la traha varios bia na SEHOS i den e tempu benidero e lo mehorá e proseso prediálisis i e kuido preventivo na Kòrsou. Edukashon di pashènt i informashon ta keda palabrá durante oranan di konsulta.


text:
Kralendijk,- Ace Kids Club lo kuminsa ku su periodo nobo di lesnan di arte, ku un dia habri dia 4 di september. E lesnan ta pa mucha di 5 te ku 11 aña. E dia habri lo tuma luga, den sentro di Bario Tera Cora, kuminsando mitar di dies di mainta te diesdos’or di merdia.
Partisipashon ta kompletamente gratis e dia aki.
Ace Kids Club ta un skol di arte ku ta kai bou di “Art Culture Education Foundation”.
Un fundashon ku tin komo meta promove Arte, Kultura i Edukashon na Boneiru via di proyektonan edukativo riba e tereno di músika, baile, teatro, arte plástiko, arte visual i muchu mas. E coachnan principal di ACE Kids Club ta Segni Bernardina i Lilimar Valencia.
Tin varios coach invita ku lo duna nan aporte na kresementu di nos muchanan den nan talento.
Den final di aña 2020 Ace Kids Club a kuminsa ku su prome proyekto kual tabata un videoclip spesialmente pa e temporada di pasku “Ata Pasku a Yega”. Seguidamente den e luna di mart di e aña aki Ace Kids Club a organisa un siman di tayer “ Vacation Art School”. Durante di e siman aki a krea e videoclip “Boneiru Corona Free” . Den e clip aki e muchanan a aktua kanta i i balia. Despues di e proyekto aki ACE Kids Club a sigui krea mas proyekto edukativo manera e videoclip di “Mama mi Stimabu” i e videoclip “ Mi Tata ta Kampion”. Tur e clipnan aki ta riba e kanal di You Tube di ACE Kids Club. Aparte di esei ACE a krea un obra teatral ku tin komo titulo “E Palu di Kuenta”. Pronto pueblo di Boneiru lo por disfruta di dje.
Mirando e interés bou di mas mucha ku kier bira miembro di ACE Kids Club, a disidi di habri mas oportunidad pa muchanan ku tin talento por inskribi. Pa e motibu ei a habri inskripshonnan nobo. Tur mayor ku tin interés pa nan yu/nan sigui desaroya nan talento den e mundu di arte por inskribi nan yu awor.
E lesnan lo tuma luga na sentro di Bario Tera Cora.
E kontibushon pa luna ta kuminsa for di $30 pa kada disiplina pero si skohe e pakete di 4 diferente disiplina(baile, kanto/musika, aktuashon i arte plastiko/visual) e ta kosta $100 pa luna. Inskripshon ta kosta $25.
Lastu dia di inskripshon ta dia 4 di september. Riba e mainta aki di 9:30 pa 12or di merdia lo tin un dia habri kaminda e muchanan lo por eksperensia lesnan di arte ku Ace Kids Club ta brinda.
Pa mas informashon tokante inskripshn, dia i ora di e lesnan por tuma kontakto
via di acesbonaire@gmail.com of por manda un whatsapp pa:
Segni Bernardina na +599 796 5677 of Lilimar Valencia na +5999 665 8177.


text:
Trop Club & Casino ta yuda bo treat bo mes of bo ser stima cu un fabuloso armband di diamante, como preparacion pa Dia di Mama. E promocion di regalo briyante aki ta habri pa tur hungador di slot cu tin nan carchi di Trop Advantage, y e ta facil pa sigui y participa.
Di awo en adelante, hungadornan di slot lo ricibi un regalo pa cada 250 punto cu nan ta acumula hungando e slotnan, te cu dia 10 di Mei. E puntonan mester wordo gana riba un dia specifico y usa riba e mesun dia aki, cual ta nifica cu bo ta invita pa hunga bo wega preferi cu bo carchi di Trop Advantage hinca den e mashin, cla pa gana bo puntonan pa bo ricibi un regalo balioso. Ora bo yega 250 punto, simplemente bai na e Advantage Booth, di dialuna pa diadomingo, di 7pm -12am, y busca bo regalo. Pero bo mester pura, ya cu e regalonan ta limita. Y despues, riba Dia di Mama, bo ta bai ta cla y prepara pa treat bo mes of un ser stima cu un regalo fabuloso.
Wilfred Trimon, e Director di e Casino, ta recorda bishitantenan pa registra pa e Advantage Club pa asina nan por participa, y e regalonan lo caba, e ta bisa, kiermen no ta bai tin otro oportunidad of substitucion, y e puntonan cu bo acumula lo caduca, nan mester wordo uza riba e mesun dia aki, si bo tin por lo menos 18 aña di edad, e ta bisa.
Riba dia 11 di Mei, Dia di Mama, na cuminsamento di cada ora, e casino lo saca nomber di un miembro di e Trop Advantage Card, pa un pakete fabuloso di resort, cual ta inclui un estadia di hotel di dos anochi, cena pa dos, carchi di regalo di spa/salon y un boeket di flor.
Adicionalmente, cada mei ora, $100 lo wordo parti durante e Free Slot Play, cual lo wordo premia na cinco dama cu suerte. Pa cualifica pa e dushi premionan riba Dia di Mama, bishitantenan mester gana 25 pinto cu nan carchi di Trop Advantage riba Dia di Mama, prome cu e sorteonan cuminsa.
E Trop Club and Casino a organisa hopi promocion spectacular y den e ultimo aña aki a entretene hungadornan di slot mashin y mesa cu hopi diferente evento di dia di fiesta, manera Dia di San Valentin y Diadomingo di Pasco Grandi, djis pa nombra algun, recientemente agregando Dia di Mama na e lista di promocion estelar.


text:
Presidente
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
E presidente ta un persona cu ta lidera y cu ta dispone di podernan ehecutivo y ta supervisa tur otro lider den un organisacion. E termino ta wordo uza pa indica e persona cu ta asigna pa lidera un grupo, un conseho, un asociacion o un pais.
Originalmente e termino tabata referi na e persona cu tabata presidi un ceremonia o un reunion. Awendia e ta referi mas bien na un persona cu competencianan ehecutivo.
Presidente como hefe di estadoEditá
Un pais cu un presidente como hefe di estado ta wordo yama republica. Un republica por ta un democracia, den cual e presidente ta sea elegi pa e pueblo o apunta door di un parlamento cu ta democraticamente elegi.
Pero igualmente sa tin hopi biaha un presidente como hefe di estado den dictaduranan y paisnan menos democratico.
E tarea y competencianan di un presidente ta diferencia di caso pa caso. Mayoria bes e presidente no ta djies hefe di estado pero tambe lider di gobierno. Den tal caso ta papia di un republica presidencial.
Un otro diferencia ta e modo cu e presidente ta wordo elegi. Hopi pais ta tene eleccionnan presidencial, unda e poblacion ta elegi, pero tambe sa tin paisnan unda e parlamento ta nombra e presidente, manera na Surnam y Sur Afrika.


text:
Chaika ta lansa “SAUS” ft. Deyon & Kempi
Resientemente Chaika Danoutah a firma ku record label establese na hulanda, Rotterdam Airlines. Despues di un temporada kortiku den studio CHaika tey bek anto e biaki ku hopi SAUS. Chaika bolbe team up ku e produktor Getamilli, I bin ku algu fresku. E kansion nobo ta titula “SAUS”. Den e track aki CHAIKA ta mustra ku aparte di kanta e tin talent di rap tambe i ku e por domina diferente estilo. E kansion tin un beat trap komersial I ta konta ku guest feature di e dos artistanan Deyon I KEMPI


text:
Ayera eleccion general di Republica Dominicana a bira e prome eleccion cu a wordo realisa cu pandemia den nos region. E pueblo Dominicano a vota pa eligi presidente y diputadonan.
Segun encuestanan e dos candidatonan presidencial mas popular tabata Luis Abinader, kende ta lider di Partido Revolucionario Moderno (PRM) y Gonzalo Castillo di Partido de la Liberacion Dominicana (PLD). Si niun di e candidatonan ta haya un mayoria absoluto di mas cu e mita di e total di votonan deposita lo tin un di dos buelta e luna aki mes.
Na Aruba e eleccion aki a tuma luga na Centro di Bario Playa Pabao, caminda 2138 Dominicano tabata registra den nan censo of padron electoral di JCE. Sinembargo un gran mayoria di nan a abstene di vota. No ta conoci ainda e causa di un abstencion di casi un 50%, segun informacion no oficial.
E votacion a cera 5or atardi pa asina nan cuminsa di biaha cu e proceso di contamento di e votonan. Pero te ainda pa 8or anochi no tabatin un cifra total conoci oficialmente di cuanto votonan a wordo deposita. Tampoco riba e candidatonan of partidonan cu a logra mayoria di votonan entre e comunidad Dominicano na Aruba.
Gladys Santana ta representante di Junta Central Electoral (JCE). E ta e principal autoridad electoral di eleccion Dominicano na Aruba. El a declara na Bon Dia Aruba cu e proceso democratico aki a wordo realisa sin niun incidente, y teniendo na cuenta tur regla di higiena contra Covid. Un existencia tabata entre otro cu tur hende mester a bisti mask na momento di vota. Santana a bisa cu cada ciudadanonan a identifica nan mes cu nan cedula dilanti e mesa di votacion y cumpliendo tur protocol di higiena.
El a declara cu un inkietud a presenta ora cu varios ciudadano a bin cu intencion di haci uzo di nan derecho di vota. Den eleccion pasa JCE a emiti un resolucion cu a permiti cu tur ciudadano Dominicano cu no tabata registra den e censo electoral di JCE por a eherce e derecho aki. Solamente nan tabatin mester di un cedula valido. Pero e biaha aki JCE no a emiti e mesun resolucion aki. “Algun ciudadano a confia cu e biaha lo ta mescos, y nan no a registra den eleccion aki,” segun Santana.
Santana a bisa na e matutino aki cu mester warda e resultado di eleccion aki. Si niun di e candidatonan no ta logra e mayoria lo tin un di dos buelta cu lo tuma luga dia 26 di juli venidero.


text:
E vacuna ta obligatorio pa tur bishitante di Centro America, Sur America y Africa (Luganan cataloga di riesgo halto), cu ta bin di e siguiente paisnan: Argentina, Bolivia, Peru, Ecuador, Colombia, Brasil, Venezuela, Paraguay, Panama, Guyana Frances, Guyana, Surnam, Trinidad y Tobago, Angola, Benin, Burkina Faso, Burundi, Costa di Marfil, Guinea Ecuatorial, Etopia, Gabon, Gambia, Ghana, Guinea, Guinea Bissau, Kenia, Liberia, Mali, Mauritania, Niger, Negeria, Senegal, Sierra Leona, Sur Sudan, Sudan, Togo y Uganda. E medida aki no ta aplicabel pa pasaheronan cu ta bin di Chile y Uruguay. No ta considera e paisnan aki den e zona di riesgo di e malesa menciona.
Pa e tin validez, mester aplica e vacuna por lo menos 10 dia prome cu biaha. Kiermen cu bishitantenan mester vacuna 10 dia prome cu drente Aruba. Ta importante pa tene na cuenta cu si e pasahero a vacuna mas cu 10 aña pasa o menos y ainda e ta conserva su documento di vacunacion contra keintura geel, no mester haci’e di nobo. Pero, si e bishitante a perde su certificado, e mester vacuna di nobo, cual lo no tin ningun efecto secundario.
Mester presenta e carchi geel na e funcionario di Departamento di Inmigracion, Seguridad y Alarma di Aruba (IASA).
Bishitantenan cu a a nace den e zonanan cataloga como di riesgo, pero ta biba den Europa y Merca y ta biaha pa Aruba no mester presenta e carchi geel ni realisa e vacunacion.
Pasaheronan cu ta biba den Europa y Merca y cu ta biaha via e paisnan cataloga como di riesgo halto pa keda contagia cu keintura geel pa Aruba, si mester di haya vacuna y presenta e carchi di vacunacion.
Excepcion tin pa:
- Biaheronan cu tabata den paisnan cu riesgo y ta di transito pa Aruba. Tambe ta inclui esnan cu mester sali y bolbe drenta na aeropuerto y cruseronan den menos di 24 ora.
- Biaheronan rumbo pa Aruba cu tabata di transito via e paisnan den riesgo (den nan aeropuerto y wafnan).
- Biaheronan cu tabata den e paisnan considera di riesgo prome cu drenta Aruba y a keda pa un periodo di por lo menos 6 dia den un pais cu no ta den riesgo y no a haya kientura durante e periodo.
Importante pa subraya pa aerolinia y crucero:
- E mesun reglanan cu ta aplica pa pasaheronan tambe ta conta pa e tripulacion di cabina y management na tera (cu no ta biaha).
- Independientemente di e rekesitonan, ta sugeri pa tur miembronan di tripulacion mester vacuna contra keintura geel ora cu na ta biaha regularmente pa paisnan cu ta considera di hopi riesgo.
- Tur detaye relaciona cu e excepcion di e rekisito (incluyendo punto 1, 2, 3 menciona anteriormente) cu lo inclui den e TIMATIC.
Den e siguiente casonan, bishitantenan no mester e certificado menciona:
- Si nan ta bin den vuelonan di conexion ( incluyendo tripulacion di cabina) of crucero y ta keda menos di 24 ora riba e isla;
- Muchanan menor di 9 luna di edad;
- Pasaheronan cu historia di reaccion di hipersensibiliddad agudo na cualkier componente di e vacuna (cu ta inclui: gelatina, webo, productonan di webo, proteina di galiña).
- Personanan cu tin e desorden di Thymus.
- Individuonan cu nan inmunidad ta comprometi cu tin e siguiente sintomanan: infeccion di HIV sistematico of AIDS, neoplasmas maligno, malesa di inmunodeficiencia primaria, radioterapia. Si e pasahero presenta algun di e contraindicacionnan medico pa e vacuna contra keintura geel, mester presenta un dispensacion medico actualisa prome cu e fecha di biahe.
Muhernan na estado y den periodo di duna pecho y personanan di 60 aña pariba mester consulta cu nan dokter y si den caso cu ta recomenda pa no vacuna, mester presenta un carta di dokter recien y seya.


text:
ORANJESTAD - 6 october 2021 Un di e metanan principal di Fundacion Salud Mental Aruba Respaldo (FSMA Respaldo) ta pa ofrece
cuido di salud mental di calidad y moderno na su clientenan. En conexion cu esaki, recientemente a
introduci e uzo di e programa Medicore EPD di Tenzinger den e organisacion. Sigur un paso importante
pa e organisacion cu beneficionan pa e cuido di salud mental di nos comunidad.
Desde aña pasa Respaldo a cuminsa cu e proceso pa busca un programa unda por registra informacion
di clientenan den un forma facil y sigur. Aki ta unda despues di un proceso di evaluacion y prueba a
scohe pa e programa Medicore EPD di Tenzinger. E programa aki ta un registro electronico di pashent
cu lo duna sosten y optimalisa e proceso di cuido di salud mental. Pues, e ta brinda profesionalnan di
cuido di salud mental e oportunidad pa registra tur informacion medico di un cliente den un programa
sigur y facil pa traha cu n’e unda cu nan por duna servicio di aun mas calidad y eficiente na e clientenan.
FSMA Respaldo ta gradici y felicita tur empleado, specialmente e Project Team, cu a forma parti di e
proceso di introduccion di e programa Medicore EPD den e organisacion. Hunto nos ta sigui respalda
salud mental na Aruba.


text:
Análisis di krímennan di impakto haltu.
KOMUNIKADO DI PRENSA 348 /2022
12 yüli 2022
Análisis di krímennan di impakto haltu.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Den e periodo di 4 pa 10 di yüli 2022, polis a registrá i a analisá e siguiente aktividatnan
kriminal.
Atrako
Den e periodo ariba menshoná tabatin un (1) kaso di atrako.
Esaki a tuma lugá riba djaluna alrededor di 05.15’or na Bargestraat.
Ladronisia di vehíkulo
Den e periodo aki tabatin dos (2) notifikashon di ladronisia di outo.
E outonan aki a wòrdu hortá na Orionweg i na e borchi di bùs Evaristo D.V. Petrus.
Den dos kaso a bai ku un Hyundai H1 i un Suzuki Jimmy.
Kiebro den kas
Polis a registrá seis (6) kiebro den kas di kua mayoria tuma lugá entre 08.00’or – 12.00’or
riba diferente dia di siman.
Malechornan a penetrá dor di fòrsa un òf otro porta di e kas.
E kiebronan aki a tuma lugá den Kaya Beethoven, Kaya Garoeda, Kaya Promenton, Kaya
Pronoia, La Quinta Villa Resort i Villapark Girouette.
Kiebro den negoshi
A konfirmá shete (7) kiebro den negoshi i nan a tuma lugá riba djamars, djárason i
djadumingu entre 03.00’or i 06.00’or.
A penetrá den e negoshi dor di kibra dak of porta.
Malechornan a kibra na establesimentunan riba Schouwburgweg, Kaya Wladimir Balentien,
Winston Churchillweg, Ilandweg, Avesweg, Comanchesstraat, Olindaweg.
Kiebro den/na outo
Tabatin dies (10) kiebro den outo, ku a tuma lugá durante di henter siman i den fin di siman
entre 21.00’or – 23.00’or i 02.00’or – 04.00’or.
E método ku mas e malechornan a usa tabata di ranka e bùmper dilanti of kibra bentana di
patras.
E sitionan na unda a kibra na e outonan tabata entre otro Directeursbaai, Bullenbaai,
Watamula, Papaya bij Westpunt na entrada di Playa Grandi, Baya Beach, Jan Sofat.
Violensia relashonal
Polis mester a atendé sinku (5) kaso di violensia relashonal, ku a tuma lugá durante di siman
i fin di siman.
Mayoría di e kasonan aki a tuma lugá entre 19.00’ i 20.00’or.
E áreanan kaminda ku polis mester a duna asistensia pa e tipo di violensianan aki, tabata
Toni Kunchi, Tra’i Seru, Scharloo, Groot Kwartier i Otrobanda


text: Recientemente Gobierno di Aruba a lansa e “Aruba National Gender Policy” cu ta contene metanan pa promove igualdad di genero. E documento a wordo lansa durante e conferencia e conferencia “Strong Women Choose to Challenge” cu a tuma luga siman pasa. Prome Minister Evelyn Wever – Croes conhuntamente cu Secretario di Estado Alexandra van Huffelen y un grupo di lidernan femenino den diferente sector aki na Aruba, a reuni pa conta di nan experiencia ‘subiendo e trapi di exito’. Banda di esaki, diferente tema relaciona cu retonan cu e ser femenino ta confronta cu ne a wordo trata. Un di e temanan aki ta, e imagen cu media ta transmiti di lidernan femenino cu na algun ocasion ta resulta ‘sexista’. Van Huffelen a expresa cu e topico ta uno hopi importante cual mester atende cu ne y ta reconoce cu tin hopi mal informacion y atake ta tuma luga den media cual e personalmente a experencia. El a sigui bisa cu investigacionan haci a indica cu lidernan femenino compara cu masculino, ta ricibi mas critica na nivel personal (tocante fisico, paña peso), y no riba nan aspecto profesional y/of trabou, maneho. Prome Minister Wever – Croes tambe a conta di su experiencia cu e tema aki y con ta atende cu e situacion ora cu e presenta. “Mi ta gusta comunica y mi gusta haci esaki na un manera educativo”. Premier Wever – Croes a expresa cu na momento cu expresionnan erroneo wordo presenta den media, e prome paso ta pa coregi esaki cu respet. Sinembargo si e comentario wordo presenta den forma baho, e ta costa mas energia pa resolve y lamentablemente e comunicacion ta wordo obstrui. A pesar di esaki, Premier Wever – Croes a expresa cu ta reconoce cu cierto aspecto ta parti di e trabou, y ta trata pa ta mas ‘duidelijk’ posibel cu informacion. Pa locual ta publicacionnan sexista y fabricacion di contenido falso cu ta ataca e parti emocional, Prome Minister a expresa cu e ta comodo cu su mes y esaki no ta afecte, sinembargo ta contra di esaki pasobra banda di ta lider di Pais Aruba, tin yiu y mayor cu ta mira esakinan. Den cuadro di esaki Secretario di estado Alexandra van Huffelen a haci apelacion na sernan femenino pa tuma e responsabilidad y para contra di e tipo di atakenan aki ora nan tuma luga contra Prome Minster y/of contra otro lidernan femenino, irespecto opinion politico. Pa conlcui, ambos lider a expresa cu e situacion aki ta rekeri pa un persona ta sigur di su mes, sigur di su trabou y capacidad pa no laga esaki tin efecto riba bo.


text:
Final di Natacion
Patrick, Jordy y Mikel a mira accion
Dialuna anochi a continua cu e finalnan pa loke ta trata e deporte di natacion.
E anochi a inicia cu participacion di Patrick Groters den 200m lomba di final B, di cual ta termina na di prome lugar cu un tempo di 2:03.47. Jordy Groters como tambe Mikel Schreuders a competi den e final A di 50m pecho, cu un tempo di 28.60 seconde pa Mikel, cual ta un personal best y Jordy a logra un tempo di 28.68 seconde. Ambos tempo no tabata suficiente pa subi podium di medaya.
MaƱan un biaha mas e deporte di natacion ta mira accion. Mikel y Daniel lo competi den 200m liber, Patrick lo ta den 50m lomba y ta termina e mainta cu un relevo di 4x 100m liber.


text:
Un bida ku Dios
Kon e heroenan den pasado a logra permanesé den fe?
Resientemente mi tabata pensa i pidi Dios pa mi por komprondé kon e heroenan di den pasado tabata hasi pa mantené nan mes den fe, ya ku awendia no ta difisil pa tin fe, sino pa mantené bo den fe, mantené bo salbashon. Despues di tur kos, kiko tabata e sekreto di e hendenan di Dios aki ku nan no a desviá di e fe?
“Moises a lanta un tènt na un bon distansia pafó di e kampamentu i a yam’é: tént di enkuentro. Esun ku ke a konsultá Señor tabata bai e tént di enkuentro pafó di kampamentu. Ora Moises tabata bai einan, tur hende tabata lanta para na entrada di nan mes tént i sigui Moises ku nan bista te ora e drenta e tént. Asina Moises drenta e tént, e pilá di nubia tabata baha bini i keda para na entrada di e tént miéntras Señor tabata papia ku Moises. Ora e Israelitanan mira ku e pilá di nubia a keda para na entrada di e tént, nan tabata hinka rudia na entrada di nan mes tént. Señor tabata papia ku Moises kara kara manera kualke hende ta papia ku su amigu. Despues Moises tabata bai e kampamentu bèk. Su sirbidó, e hoben Yozue, yu di Nun, sí no tabata sali for di e tènt. Èksodo 33:7-11 (NVI).
Ounke Moises tabata un hòmber yen de responsabilidat e lider di un nashon, ounke e tabatin ku resolvé tur e problemanan (paso tur loke tabata pasa, tabatin ku bai via
di dje), wak kiko e la hasi.
E la lanta un tènt, leu for di e kampamentu di e suidat i leu for di tur hende, pa e ta su so ku Dios, i einan Dios tabata papia kune. Moises tabatin su momentu ku Dios, e tabata separá e momentu ei pa alimentá su komunion ku su Tata.
E rason pa kual mayoria di hende ta frakasá den nan fe, den nan lucha, perdiendo asina nan salbashon, ta hustamente dor di no tin un bida ku Dios. Nan ta envolví ku e mundu aki, i no tin komunion ku Dios, no tin nan momentu ku Dios, òf (si nan tabatin) nan no tin. Inklusivo, ta loke a akontesé ku algun hende ku antes tabata mei mei di nos i awe nan no tei, paso nan tabata hasi tur kos manera piloto outomátiko.
No ta e trabou ku nos ta hasi ta mantené nos firme, no ta solamente asistí frekuentemente na iglesia, òf konosé e Beibel ets. Pero e bida ku Dios ta konstantemente den komunion ku NE.
Si nos hasi loke e hendenan den pasado a hasi, priorisá e komunion ku Dios diariamente, ku inkluso Seńor Hesus tabatin (i si e la funshoná ku NE, ku sertesa e ta funshoná ku nos tambe), laga nos ban pèrmanesé den fe, te na final!!!
“Un dia den e tempu ei, Hesus a subi seru pa resa. Henter anochi El a pasa den orashon na Dios. Ora ku di dia a habri, El a yama su disipelnan i skohe diesdos ke El a yama apostel…” Lukas 6:12-13.
Tin e kurason totalmente entregá na Dios ta un èksigensia di Fe inteligente…
“Señor su bista ta kontinuamente riba henter mundu pa yuda ku gran poder tur hende ku ta dedikà nan mes di kurason i alma n’E” 2 Krónikanan 16:9.
Ku otro palabra, no ta sirbi di nada di no hòrta, no gaña, no adulterá, no idolatrá. No ta sirbi di nada skonde tras di bo mes hustisia.
Paso, si e persona tin un bida korekto den tur kos, pero si ta èksistí algu òf un hende ku ta okupá e lugá di Señor Hesus den dje, no tin manera pa e risibí Spiritu Santu, no ta posibel.
Ya ku tin e kurason totalmente den Dje ta un èksigensia di Fe inteligente.
Si ta asina, nos no por pèrmiti nada ni niun hende kompetí ku Señor Hesus pa tin un lugá denter di nos!
Apsolutamente E tin ku reina denter di nos! Pues, Spiritu Santu no ta ser deramá riba un persona solamente ora E ta su mayor ophetivo, pero sí E ta e ùniko ophetivo di e persona aki!
Hasta ora bo risibí Spiritu Santu, bo no por ta dividí entre E i nada mas!


text:
ORANJESTAD – AVP a envolvi un grupo grandi di persona den e evento 1000voz, den cual kier a scucha kico ta deseo di pueblo den un siguiente Gobernacion di partido AVP. Puntonan cu a bini dilanti riba diferente tema cu ta di importancia pa pueblo, y esaki a wordo compila door di un team di AVP y hinca den loke ta e Programa di Partido, Aruba Padilanti 2017-2021, pa e siguiente Gobernacion di AVP.
Den presentacion di e Programa di Partido den un evento publico recientemente na Renaissance Convention Center, lider Mike Eman a papia di e puntonan mas importante cu AVP ta bay ehecuta den e prome aña di e Gobernacion nobo. Asina Eman a menciona cu prima di AZV pa pensionadonan ta wordo reduci; 9 mil hoben cu ta sali for di scolnan secundario den oranan di merdia ta haya un luga unda nan por haci nan huiswerk bou guia, pero tambe pa practica deporte, arte y cultura via nos NosAtardi; den e prome aña ta bin un huurtoeslag pa e famianan cu tin necesidad di esaki (mescos cu a bini cu e reparatietoeslag). “Ora nos a bisa boso cu nos ta trece KLM bek, nos a trece; ora cu nos a bisa boso nos ta trece Carnival Cruices bek, nos a haci’e; ora cu nos a bisa boso cu nos ta bay aumenta bijstand, reduci tarifa di awa y coriente, nos a cumpli. P’esey awe nochi ora cu nos bisa boso cu e siguiente etapa di progreso y cambio di renobacion ta bay continua – manera Village, Juwana Morto, Yara, Madiki y de Vuyst a mira – henter Aruba ta bay mir’e. E cambionan aki no ta klinker, pero ta mehoracion di calidad di bida.” Mencionando e punto aki, Eman a expresa tambe cu e no ta kere cu opositornan a yega di papia cu ancianonan cu mester biba cera den nan cas, pa motibo di e stof cu ta afecta nan salud. Pero awendia e ancianonan por habri porta y mira nietonan ta hunga, creando un miho calidad di bida. “Hendenan cu no ta mira esaki, hamas mag di bolbe den Gobernacion. Nunca mas nos mag di bay bek,” Eman a duna di conoce.
Loke cu a resalta tambe den e discurso di lider di AVP ta ora cu el a bisa cu por pone hopi cos riba papel, idea y pensamentonan, pero na final ta e curason, alma, dedicacion y devocion ta loke ta dicidi si e plan ta bira realidad, si e promesa ta wordo cumpli. “Esnan cu a presenta e Programa di Partido awe ta hendenan cu amor, dedicacion, y devocion pa e pais aki. Cada un merece boso confiansa. Den capacidad nan ta surpasa tur e oponentenan, pero ora cu mi a busca nan mi no a pensa unicamente riba capacidad. Mi a pensa mes hopi riba nan capacidad cu riba nan stimacion y sacrificio pa pueblo pa haci un diferencia pa e homber chikito cu no por defende su mes. Esey cada un di mi candidatonan ta para p’e.”


text:
Vigilansha riba kuido di arestado
E persona ku keda arestá tin na tur momento derechi riba:
- un lugá di keda adekuá i sigur
- sufisiente awa pa bebe
- sufisiente kuminda
- akseso na fasilidatnan sanitario
- asistensia hurídiko
- kuido médiko
- protekshon kontra maltrato físiko i mental
E Komishon di Vigilansia di Arestado – CTA CW – ta vigilá si e arestado ta risibí un trato korekto.
Kada ken ku ta di opinion ku na su detenshon, transporte òf ora a keda enkarselá no a keda tratá korektamente, por entrega un keho.
Pa esaki, CTA CW a establesé un prosedura di keho. E komishon lo investigá e keho i si esaki ta hustifiká, e ta konsehá Minister di Hustisia tuma medida pa evitá ripitishon.


text:
ORANJESTAD,Aruba
Segun Thomas S. Monson, un religioso Americano,“Nos no por cambia direccion di biento, pero si nos por ahusta nos belanan!” Esaki UPP ta kere pa Aruba tambe ta aplicabe, mirando nos situacion.
Desde fundacion di UPP na 2012 y mas ainda despues di 2014, na momento di e “welga di hamber” di e Prome Minister Mike Eman, nos a pidi atencion di nos politiconan, pero tambe otro gremionan, pa nos unifica nos mes aki na Aruba, pa asina den un Bloke Nacional, nos mustra gobierno Hulandes, cu nos mes lo regla nos asuntonan y asina salbaguardia nos autonomia, den e caso aki financiero.
UPP consciente di e biento neo-colonial aki, a bin ta adverti pa esaki y a pidi pa bin cu un Dialogo Nacional y asina yega na un Compromiso Nacional. Pero tur e tempo nos politiconan, dota cu un grado di partidismo, fanatismo y ignorancia total a scohe e caminda pa sigui polarisa e pueblo y a scohe pa NO ahusta e belanan di e barco cu yama ARUBA, percurando pa e biento neo-colonial hiba nos na un entrega total. Esaki a bin ta sosode desde 2010, ora Mike Eman a scohe pa brasa tur cos cu Hulanda ta pone su dilanti y hasta a yega asina leu, di acepta cu nos por bay forma parti di leynan di Reino (Rijkswet) a base di consesus cu ta conta pa St. Maarten y Corsou.
Mike Eman y henter su partido di AVPOR a hiba e pais aki na rand di un desaster financiero, causa pa mal gobernacion, corupcion, patronahe politico, yenamento di gobierno cu mas trahado lantando diferente departamentonan nobo, gastamento sin misericordia di fondonan publico cu no tin cu proyectonan fatamorgana, compromiso cu proyectonan PPP cu tin e pueblo aki horca.
Pa colmo ora cu POREDmep a drenta den gobernacion 2017 hopi no a cambia. A sigui den mesun rumbo, apesar cu a priminti di bay goberna drechi. Cada bes nos por mira cu ta yega na acuerdonan cu Hulanda, na unda nos ta perde cada bes un tiki, primitiendo Hulanda di bay goberna Aruba drechi.
Awor cu e biento neo-colonialista ta afectando nos, kier core trata na ahusta e belanan. Awor Prome Ministro Wever-Croes ta anuncia siman pasa cu lo bin cu un Cumbre Politico cu partidonan politico y tambe un Consulta Nacional cu e gremionan sindical y comercial. Esaki pasobra Hulanda lo Hulanda lo a menaza pa laga Aruba bira parti di e RTF y tambe cu lo bin un Entidad Nobo cu ta supervisa e placanan cu wordo presta na Aruba (tambe Corsou y St. Maarten). Awor nos ta tende cu lo kier bin splica e partidonan kico ta e situacion financiero di pais Aruba, y kico ta e diferencianan entre Caft y e RFT.
UPP a tuma nota di e noticia aki cu cierto reservanan. Di un banda nos ta apoya pa e tur gremio sinta cu otro y asina delibera riba e situacion y futuro di Aruba, pero di otro banda parce cu no tin un agenda, sino mas bien pa pasa dal un cofi cerca Prome Minister, y scucha con duro e ta trahando, pa djey por mustra cu el papia cu tur gremionan aki na Aruba.
Pa straño cu ta zona, te cu diadomingo atardi, ainda UPP no a haya ningun invitacion. Pues nos no sa kico ta e agenda, ni ki espacio ta duna pa nos discuti asuntonan esencial pa nos pais, manera e leynan di Bon Gobernacion, maneho di personal y financiero di pais Aruba, etc.
Mirando e base minimo cu gobierno di Aruba ta sostene riba dje UPP ta puntra cu si na e momentonan aki lo no ta miho bin cu un gabinete nacional y no-politico, mirando e tarea pisa pa pone Aruba riba track bek despues di COVID-19 y pa contra-aresta e biento neo-colonialista Hulandes aki. UPP no ta kere cu Aruba lo wordo sirbi cu un eleccion na e momentonan aki, pero si ta kere cu mester haci uzo di e tempo cu ta resta nos, pa ahusta belanan di e pais aki y asina salbaguardia e autonomia di pais. Nos ta consciente cu e situacion di Aruba na e momentonan aki ta hopi malo y cu kizas lo tin di negocia cu Hulanda. Negocia e duracion di e supervision, si esaki mester bin, pero tambe un entidad cu no ta Hulandes (p.e. IMF, Worldbank of otro instito internacional), pa evita cu nos ta keda na merced di gobierno Hulandes.
Pero e forma cu gobierno kier pasa e cleste aki di RTF y e entidad nobo, parce cu ya caba tin palabracionnan haci, ala Mike Eman, y na e momentonan aki ta e scenario mester wordo crea pa bende esaki na nos pueblo.
Si realmente gobierno y Prome Minister kier drecha e belanan di nos pais, anto mester bin un Cumbre Nacional, unda tur gremionan ta participa, y pa di e forma aki for di un dialogo habri y sincero, produci un Compromiso Nacional. Cu fanatismo, manipulacion y polarizacion nos lo no sali for di e tempestad aki. Awor ta ora pa nos ta fanatico, pero di PAIS ARUBA y di e ARUBIANO.


text:
CSC
Colegio
Sagrado
Curason
Comishon di Mayor
Colegio Sagrado Curason ta beneficia hopi di e organisacion di mayor. E mayornan ta esunnan cu ta mas tanto bezig cu e parti di fundraising pa asina nos scol por logra yega na diferente material, e.o. fan pa klasnan, airco etc. E intencion di e comishon ta pa mayornan ta mas involucra den asuntonan di scol. E mayornan aki mester di mas conocimento den e area di innovacion den enseñansa.
Comishon di mayor tin e posibilidad pa busca ayudo/ conseho serca un profesional riba diferente area, e.o. mantecion di edificio di scol, e situacion di trafico dilanti scol, organisa un charla pa mayornan etc. E planificacion annual di comishon di mayor ta wordo traha conhuntamente cu e cabesante di scol. Durante algun reunion entre comishon di mayor y cabesante di scol un lista ta wordo traha di e deseonan y prioridadnan. Te cu awo mayoria biaha a traha riba proyectonan pa por yega na differente aparatonan. Colegio Sagrado Curason ta haya e comishon di mayor di gran ayudo.
Comishon di mayor existente ta encabesa door di Mayren Heeringa y ta wordo assisti pa
Roselyn Angela, Lianne Gomez-Lampe y Jurima Bryson.


text:
The content originally appeared on: Diario
ORANJESTAD (AAN): Diabierna atardi, hefe di Departamento Arubiana/Caribiana di Biblioteca Nacional di Aruba,
señora Zetsia Ponson, a ricibi buki ‘E Cilinder Magico entre Aruba y Curaçao’ for di autornan Nidia Rosaria-Wallé y Marilyn Alcala-Wallé. Tambe presente den e conferencia di prensa tabata señor Alfonso ‘Buchi’ Boekhoudt.
Esaki ta di dos buki riba historia di cah’i orgel. E biaha aki ta conta e historia di e pioneronan di cah’i orgel na Aruba.
Segun señora Ponson, nan ta hopi contento y gradici cu nan por a haya e publicacion aki, cu lo forma parti di nan coleccion nacional, nan coleccion Arubiana/Caribiana y asina nan por salvaguardia nos herencia cultural.
Marilyn Alcala-Wallé a indica cu e buki tabata un cooperacion cu Aruba y esaki a tarda mas o menos un aña. E buki ta conta historia di introduccion di cah’i orgel den Antias Hulandes, sigui pa Rufo Wever na Aruba, como tambe tur e pioneronan cu a sa di mantene cah’i orgel bibo, hunto cu tur su folklore y tur loke ta trata ritualnan rond di dje y nan a enfoca riba tur e aspectonan aki.
E buki ta ilustra e diferente cah’i orgel na Aruba y sigur ta un bunita edicion pa esnan cu gusta conoce un tiki mas riba cah’i orgel, como tambe su historia na Aruba.


text:
For di aña 2003 Roxanne de Leeuw a ehersé diferente funshon aplikando su ekspertisio den práktika, espesialmente na entidat di gobièrnu ku NGO’s. Su eksperensia ku investigashon i maneho ta variá pa ku desaroyo di bario, sivismo, migrante, herensia kultural i kombatimentu di pobresa. Durante su funshonnan komo direktor e la atkerí eksperensia ku maneho i mantenshon di edifisio, verkavelingsplan, asuntunan finansiero i personal, marketing, ordehandhaving, trayekto i sistema di kobransa i asuntu di hür. Konsekuentemente su eksperensia di trabou por ser konsiderá komo hopi diversifiká.
Ku e kombinashon di eksperensia di trabou den gobièrnu, fundashon di gobièrnu i fondonan partikular Roxanne de Leeuw por kumpli ku un variedat di funshon variando di mènedjer, stipuladó di maneho, trahadó edukativo, lider di proyekto te ku coach.
Prospekto biedt: procesbegeleiding en projectmanagement, voorbereiding en ondersteuning van projecten, interim-management, management rapportages, beleidsadviezen


text:
Division Damas
Highlight Division Damas Final
More in Division Damas
-
Sorteo di Clasificacion pa Campeonato Concacaf W
Diasabra a tuma luga na Miami (FL) sorteo di “2021 Concacaf Woman Qualifiers” Aruba...
-
SV Britannia, campeon un biaha mas ganando SV La Fama 4-0 den final di torneo “Festival Damas”
E ekipo femenino di futbol mas dominante di Aruba den e ultimo decada aki,...
-
Britannia Damas ta campeon di Aruba pa di cinco biaha consecutivo
E final di Playoff futbol Division Damas entre Britannia y RCA a resulta di...
-
Britannia y RCA ta empata sin gol den e prome wega di Playoff final Division Damas
E miho dos ekiponan e campeonato aki den Division Damas a enfrenta otro den...


text:
Resultado Liga MCB Segundo & Terser Divishon; 6-4-2022!
*Liga MCB Segundo Divishon*
Atletiko Saliña 2 – Indekor 1
E golnan Atletiko a keda anotá pa Luis Fruto Miranda na 59 minüt
Outogol na 44 minüt
Miéntras esun di Indekor a keda anotá pa Devon Millener na 54 minüt
*Liga MCB Terser Divishon*
Mahuma 2 – Astros de Colombia 3
E golnan di Mahuma a keda anotá pa Yefgheny Helmijr na 72 minüt
Davereux Dorand na 43 minüt
Esnan di Astros a keda anotá pa Randy Valderama na 21 ku 53 minüt
William Villareal Pinedo na 31 minüt
Wishi Marchena 3 – Stallions 2
E golnan di Marchena a keda anotá pa Edsel Mathilda na 72 minüt
Josie de Raben na 31 minüt
Durtly Tile na 76 minüt
Esnan di Stallions a keda anotá pa Kevin Zimmerman na 28 minüt
Omargelino Andrea na 49 minüt
KOMPARTI E NOTISIA AKI VIA / Share the news
Like this:
Like Loading...


text:
Aki bou bo por lesa tokante e eksperensianan di otro klientenan.
PD (Hulanda)
Pa mas o menos 2 aña largu mi tabata tin basta molèster di problemanan di barika/tripa kausá dor di strès. Den tal grado ku nan tabata dominá mi bida.
Ma purba tur sorto di kos: sosegá mi kurpa, huza probiótika, huza extra fibra i asta bishitá hòspital diferente biaha. Niun di e kosnan aki tabata juda. Según dòkter mi tabata tin PDS i mi mester a konformá mi mes ku e diagnóstiko aki.
Despues di un tempu mi a bin mira un dokumentario/programa na televishón tokante hipnoterapia. Ma komprondé ku e forma di terapia aki tambe ta juda ku PDS i problemanan ku barika. E no tabata un paso fasil pa tuma, pasó mi no tabata kere den e terapia. Pero finalmente ma akseptá pa purba e método aki. Siguientemente ma bai buska den besindario i ma bin enkontrá ku Marlene (In Trance).
Mi tabata tin un tiki bèrguensa di konta mi historia, pero ela demostrá komprondementu i konbibensia. I mesora e tabata tin un lugar pami. Despues di e prome seshón ja kaba ma kuminsá sinti menos keho.
Dor ku pa 2 aña kaba ku mi tabata tin molèster, ela tarda un tiki prome ku mi sistema a deshasí di e problema. Pa un ratu mi tabata keda sin sinti nada, pero despues mi kehonan tabata bolbe lanta kabes bèk. Danki Dios ku kada bes e tabata manifestá su mes den un forma menos sevéro. Despues di 3 a 4 seshón den kual mi kehonan tabata wòrdu tratá na un otro forma, mi no tin keho mas di ningún sorto. Porfin mi ta sintimi nòrmal atrobe. Loke mi a gusta ta ku Marlene ta bisa bo paso a paso loke ku e ta hasi. E ta splika kon e terapia ta traha i ta duna bo bon guia durante di e proseso. Ademas di esei mi tabata haña ku su bos ta sumamente ameno i tabata pas ku e forma di tratamentu aki. I esei tambe ta e motibu pa kual mi ta kere ku e método aki ta pas hopi bon pa judami ku mi problemanan.
Mi ta kontentu ku danki na bo ayudo, mi a logra deshasí di mi kehonan.
Si ta asina ku bo tin keho i meskos ku mi bo ta un asina jamá ‘hulandes nuchter’ ku ta pensa ku e kehonan lo pasa di nan mes òf bo ta lucha hopi tempu kaba ku sièrto kehonan, mi kier bisa bo: “Duna hipnoterapia e ora ei un chèns”. Finalmente e kos di mas importante ta pa bo deshasí di bo kehonan i sinti bo mihor.
Danki pa tur e ayudo Marlene.
Y (Hulanda)
Simplemente for di nada mi problemanan a surgi. Asta konsentrá tabata bai difisil.
Esta un estorbo! E tabata bira kada bes mas pio, ku mi no tabata sa mas kiko pa hasi.
Ma bin den kontakto ku Marlene i e a logra komprondé ta dikón mi ta tin molèster.
Ela huza diferente “téknika” i ora bo sali foi serka dje, bo ta kuminsá pensa.
Dikón bo ta reakshoná asina? Marlene ta logra saka foi bo ta kiko ta pasando ku bo.
Mi ta kontentu ku mi por a bin serka bo. Mi sa awor kiko mi tin ku hasi, en kaso ku mi bolbe sinti molèster.
Esaki ta duna pas i asina tambe bo tin menos strès.
E ta hopi partikular ku bo por juda un persona di e manera aki.
Danki un biaha mas Marlene.
Brigitte (Hulanda)
Ta dor di un programa di televishón ma bira kurioso kiko hipnoterapia por a signifiká pami i mi ta tin e sintimentu fuerte ku esaki tabata loke mi tabata buska!
Mi a bai terapia nòrmal hopi biaha i parsialmente ela judami tambe. Pero apesar ku na terapia nòrmal mi por a konta mi historia i desahogá mi mes, tòg mi tabata en buska di algu ku por a judami pa bèrdaderamente duna mi eksperensianan un lugá i sera sièrto kapítulonan. I ta pa e motibu aki, mi a disidí di bai hipnoterapia serka Marlene. Ela lagami sintimi hopi na kas. I despues di e intake, mi ta tin ahinda e sintimentu ku mi tin ku hasi e kos aki. Aunke ku mi tabata puntra mi mes ta kiko tur lo bai sosodé.
Mi a siña hopi tokante kon skucha bon na loke mi kurpa tin di bisami i ku no ta tur kos por wòrdu solushoná mes ora. Pero awor si mi sa ta kon mi mester atendé ku esaki. Mi a hasi bon uso di e refuerso di ego i e enkarnashón di esensia ku mi a haña riba mi MP3 na e momentonan ku kos no tabata kana asina bon ku mi. Mi tabata skucha nan ora ku emoshonalmente mi no tabata sintimi asina bon i ora ku mi tabata sintimi hopi insigur. Ela judami asina hopi, ku mi ta hasiendo poko uso di dje awor, pasombra mi ta sintimi mas mihor. Aworaki mi ta kombersá tambe na un manera trankil tokante kosnan ku no a sintami bon. Antes esaki no tabata bai asina bon.
Tambe mi a kuminsá pensa diferente tokante kosnan i mi ta purba pa otro personanan tambe por skucha mihor na nan kurpa i na nan pensamentunan. Pasó e ta juda di bèrdat i bo no mester tin miedu di hasi eskohonan.
Mi ta ripará tambe kada bes mas ku hendenan rondó di mi ta bisami ku nan ta mira totalmente un otro persona. Unu mas positivo. I mi mes ta ripará ku mi no tin miedu di hasi eskohonan òf pa sali pa mi sintimentunan òf pa pensa menos riba mi mes. Tambe mi ta ripará ku mi tin kada bes mas konfiansa propio i ku mi ta sinti ku mi tambe tin derecho di tei. Mi ta radia esaki tambe, ku na su turno tin su infuensia tambe riba mi relashón. Aworaki mi relashón ta mas mihor i mas trankil i mi ta disfrutá di bida. Tambe mi tin mas bista aworaki pa tur loke mi partner ta hasi pami i ta bisami. Mi no ta mira solamente e kosnan negativo mas!
Dor di hipnoterapia mi a bira mas fuerte i tambe muchu mas positivo. I e momento ku mi no ta sintimi asina bon, bolbe skucha mi MP3 ta juda. Na e momentonan ei mi ta pensa ku mi por i ku mi tin derecho di tei. Esaki ta loke hipnoterapia ta nifiká pami. I siguramente lo mi rekomendá otro personanan pa purbé, pasó bèrdaderamente e ta juda.
Margeet (Hulanda)
In Trance. Kiko ta In Trance? Mi a bira kurioso na kiko e ta, pasó e ultimo 5 añanan ma pasa den hopi kos. Mi a buska ayudo i años mi tabata serka trahadonan soshal. Pero nèt ora ku mi a kere ku mi a logra sobrepasá tur kos, e atákenan di pániko/miedu a bin.
Prome mi no tabata sa kiko tabata pasando ku mi. Ami ku no tabata haña miedu asina lihé di algu, tabata haña kada bes mas miedu.
E tabata sorprendé mi kada bes na e momentonan ku mi tabata pensa ku despues lo mi mester keda mi so. Den komienso mi tabata por ku ne, pero mas despues mi amigunan mester a bin serka mi. E situashón tabata bira kada bes mas pió.
I tabata na e momento ei ku mi a bin den kontakto ku Marlene, danki Dios!
Mi tabata hañé emoshonante, pasó nunka mi tabata tin algu ke haber anteriormente ku In Trance òf hipnósis. Wèl, e kosnan a kana perfekto i esta kontentu mi ta ku Marlene!.Tokante e baimentu den trance mi por bisa bo poko. Mi mester a djis bai drumi un kaminda i relahá. Esaki a bai basta bon, pasó kada bes mi tabata pega soño denter di 5 minuut. Ami no por kòrda nada mas, pero semper mi tabata hasi un chansa di e kos. Mi tabata bisa Marlene: “Bo a haña chèns di hasi bo kushina limpi?”. Pasó tabata despues di 45 minuut ku e tabata lantami i mi por a lanta mesora bèk riba mi dos pianan!! 5 seshón despues no tabata tin ningún rastro mas di miedu. Ela bai na un manera soprendentemente nòrmal i rápido. E ora ei nos a palabrá ku lo mi no tabata tin mester di bin mas. Aworaki nos ta práktikamente un aña mas despues i ta bayendo bon.
Marlene simplemente bisá a salbami, pasó mi no tabata por a biba un bida nòrmal mas. I despues di 5 seshón ma reenkontrá mi mes di nobo. Loke ku ta importante i agradabel ta, ku e no a purba pa saka sèn for di mi bisando mi pa mi bin un par di bes mas. Esaki ta duna bo mes ora un sintimentu sigur. Hopi bon ta ku 75% a wòrdu kubrí dor di mi seguro. Tambe e ta bon pa sa ku e ta forma parti di un beroepsvereniging NBVH. Bo tin e siguridat ora ei ku bo ta serka un profeshonal i no serka un persona ku no ta rekonosí!!!.
Mi por rekomendá tur ku tin problema di: miedu, komementu, humamentu, imáhen propio malu òf kualkier otro kos, pa bai serka Marlene. I en todo kaso sikiera purba serka dje!!!
Aworaki mi tin plan di bolbe traha un sita pa atendé ku mi humamentu. Mi ta hopi kurioso pa sa ta kon e kos lo kana, pero mi ta bai pe i nos lo wak kiko lo bai sosodé.
En todo kaso mi ta kontentu ku Marlene a bin riba mi kaminda. I mi ta hopi hopi satisfecho pa loke ta trata e tratamentu ku ela dunami.
Kerida Marlene, DANKI!!!!!
Yvonne (Hulanda)
Mi tabata tin pa un tempu largu keho di tenshón i hopi biaha mi tabata sintimi hopi infelís.
Mi no por a jamé depreshón, pero siguramente mi tabata enkontrá mi mes leu for di loke tabata wòrdu jamá felisidat di bida. Mi tabata drumi malu i hopi biaha mi tabata keda lantá tres òf kuater ora prome ku mi drumi. I tabata ku hopi esfuerso mi tabata logra pasa dor di mi dia.
Dor di e drumimentu malu, mi nivel di energia tabata klaro hopi abou. Esaki na su turno tabata tin efekto riba mi estado di ánimo i mi gana di hasi kos.
Mi no tabata gusta bebe remedi i e dòkter di kas i e sikólogo ku mi tabata bishitá, ja no por a sigi judami mas. Mi no ta tin alternativa mas.
Un persona a hasimi atento riba e praktijk di Marlene i ami a pensa: “lagami purbé numa”. Pasó e no ta mata bo si bo purba.
Despues di e intake, mi a sigi pa e prome seshón.
Jená ku tenshón mi a bai i a konfia mi mes den man di Marlene. Pasó na final di kuenta mi no tabata sa mas kon pa sigi. Bai bou di hipnósis mi no a eksperensiá nunka. Marlene a lagami sintimi na kas i durante di e seshón mi a hañami den un oasis di trankilidat.
Mi no por a kòrda mes mas ta foi ki dia mi a sintimi asina relahá. Dor ku mi a haña e grabashón di MP3 bai kas ku ne, mi tabata skuché e prome dianan tur anochi prome ku mi bai drumi. Masha lihé mi a logra pa drumi sigur 3 òf 4 ora den anochi sin lanta. Kaminda antes mi tabata keda lantá. Despues di e seshónan ku a sigi, mi tabata sintimi mentalmente mas fuerte. Mi tabata mas relahá, mi tabata drumi bon atrobe i mi tabata kapás na relativá kosnan atrobe. Mi sintimentu di alegria a subi enormemente i mi a bolbe haña mi siguridat propio bèk.
Loke ahinda mi tabata tin molèster di dje tabata miedu di halturanan. I no ta un tiki miedu mi tabata tin. Subi e trapinan pa bai na e praktijk di Marlene tabata den komienso kasi imposibel pami. Mesun relahá ku mi tabata na final di e seshón, e mesun tenso mi tabata atrobe ora mi jega abou. Mi ta tin ku lucha ku mi mes pa baha e 2 trapinan ku bo ta haña nòrmalmente den kada kas di famia.
Trapi i ròltrappen den sentronan di kompras ku espasionan habri rondó di nan tabata un krímen pami. Pa evitá trapi i ròltrappen, mi tabata sa kon pa den 5 minuut mi haña e asensór den kada tienda. Bo no tabata hañami nunka serka di balustradanan i balkónan. Mi seshón tabata djabièrnè anochi, djasabra lo mi a bai ku mi yu hòmber pa bai kumpra kos pa su kas nobo.
Pa mi gran sorpresa den ningún di e tiendanan e trapinan òf e ròltrappenan a forma un impedimentu pami. Sin ningún sorto di miedu mi a hasi uso di nan pa baha bai abou òf subi bai ariba.
Esta un alivio i un sentidio di libertat tambe e kos aki a dunami. E nesesidat di evitá halturanan i trapinan a para bira un manera di biba pami i esaki tambe ma logra na laga bai.
Mi por biba mi bida relahádamente atrobe. Klaro ku tin tenshónan den mi bida i no ta tur kos ta kana manera mi kier, pero awor mi a haña tur e instrumentonan (grabashónan di MP3) i e téknikanan di e mente konsiente pa tene mi tenshónan na un nivel saludabel. Dor di esaki mi tin mas energia i mi ta kuida mas mihor pa mi mes.
Cèlia (Hulanda)
Danki …..demasiado pa mi nombra…….bo ta envolví, bo ta tuma e kliente na serio, bo ta skucha i loke ta mas importante: bo ta juda bo kliente na haña vishón den su mes i den otronan……..sigi asina….danki Marlene.
Margeet (Hulanda)
Kumbai! Ta ami mes atrobe. Djabièrne ku a pasa mi tabata serka Marlene pa kuminsa purba stòp ku humamentu.
Mi no tabata motivá i en realidat mi tabata kier a kanselá e sita! (Aña pasá mi a stòp un par di luna despues di un inflamashón di pulmón, pero mi no por a mantené). Pasó mi tabata pensa: “kiko mi tin ku bai hasi einan, siendo ku mi no tin niun tiki gana di hasi e kos aki?!”. Danki Dios ma bai tòg! Marlene a bisami: “Ai, nos lo wak ta kiko por hasi na e problema”. Ela kuminsa traha ku mi i klaro mi a bolbe pega soño. Antó en kaso ku e kos no resultá, e sigarianan tabata buta tòg banda di mi den auto! Pero despues di e sita mi no a mishi ku nan mas. Nan ta na kas i mi amiganan por huma trankilamente padén den kas i ami no ta partisipá. Joepi!
Keremi ku mi ta super super sorprendí ku e kos ta kanando asina bon. Mi ta spera tambe ku lo mi keda mantené asinaki. Awor mi tin ku bai solamente 1× mas i despues mi tin ku tende mi MP3 pa 3 siman largu tur dia. Nos ta bai purba tur kos i ai mi ta spera ku e biaha aki si lo mi logra. Te ahinda e kosnan ta kanando super i pesei mi ta pensa: “Imaginá bo mes ora ku si bo ta motivá kiko tur lo bo por alkansá?”. Si esaki logra, ta hopi hende mas lo bin despues di mi pa stòp ku humamentu…..
Marlene te asina leu DANKI. Lo bo tende despues kon a sigi!!
Margo (Hulanda)
Ku e terapia aki di bèrdat mi ta tin e sintimentu ku ela judami.
Marlene a lagami sintimi hopi na kas i a dunami un bista kla kon mi ta, kon mi no kier ta mas i kiko mi no kier pa tuma lugar mas.
Tambe mi a kuminsá pensa diferente tokante kosnan. Mi ta skucha mi kurpa awor mihor i mi no tin miedu di hasi eskóhonan.
Mi por hiba mi bida atrobe na un manera relahá.
Te ahinda tin tenshónan den mi bida i no ta semper kosnan ta kana manera mi ke. Pero awor ku mi tin mi grabashónan di MP3i téknikanan di e mente konsiente mi tin un nivél di tenshón ku mi por biba ku ne.
Mi tin mas energia pa hasi kosnan i mi ta kuida mihor pa mi mes.
Siguramente mi no ta kla ahinda, pero mi ta riba e bon kaminda.
Marlene, danki pa e seshónan ku a dunami asina tantu.
A.J.H. (Hulanda)
For di e temporada di otoño di aña 2016 mi ta wòrdu tratá ku hipnoterapia i mi eksperensia ta hopi positivo. Den kuminsamentu mi tabata puntra mi mes si e kos aki lo bai funkshoná pami. Pero si! E hipnoterapia a judami di bèrdat hopi, pa mi por a prosesá e kosnan fèrfelu di mi pasado. Esaki despues di a pasa dor di diferente tratamentu via di Riag, yoga, terapia di resonansia, kursonan di meditashón i píldora di mi dòkter di kas pa trankilisá mi. Nunka ma pensa ku lo mi por papia manera awor tokante mi eksperensianan, sin sinti ku ta manera un peso pisá ta bin kai riba mi. Despues di hopi aña esaki ta henter un revelashón pami. Esaki ta mi eksperensia ku mi ta hopi kontentu ku ne. Un pashènt satisfecho.
Mitchell (Hulanda)
Loke In Trance ta nifiká pami di bèrdat ta ireal. Komo mucha hòmber jòn di 17 aña, mi a kuminsa hañami ta eksperensiá atákenan pisá di pániko i tambe malesanan ku di bèrdat a kuminsa ta kontrolá mi bida. E atákenan aki mi tabata haña nan, kaminda mi tabata rondoná di multitut di hende manera konvoi òf metro. E atákenan aki a kuminsá ta dominá mi asina leu, te ku mi no por a bai New York. Algu ku asta e dia di awe, mi ta wak bèk riba dje ku hopi tristesa.
Esaki tambe ta e momentu ku mi a kuminsá buska ayudo profeshonal, pasó mi no por a sigi mas asinaki. Di baina mi tabata sali, mi tabata skonde den mi mes i mi no tabata probechá di retonan ku bin den mi kaminda. Esaki tabata e momento ku mi a bin para na In-Trance. Un organisashón ku ta ofresé ayudo den hipnósis i relahashón.
Den kuminsamentu e tabata difísil pa enfrentá e miedunan ku mi tabata tin i buska pa konfrontá nan. Pero ku e guia fantástiko ku In Trance ta ofresé bo, bo ta purba na deskubrí for di unda e kosnan aki ta bin i kon bo por logra kambia nan. E lèsnan tabata asina relahante i amplio, ku bo ta keda asombrá di kiko tur nan por hasi ku bo. Asina relahante i asina trankilisante.
Despues di mi tratamentu mi por bisa awor, ku mi por kana atrobe riba kaya sin ningún problema. Tambe mi no ta tin ningún keho di e atákenan di pasado. Mi por sintimi liber atrobe sin ningún klase di preokupashón i mi por bai unda ku ta sin ningún problema.


text:
KRALENDIJK – Awe empleadonan di brantwer, a entregá un karta na e Komandante General Interino di BKCN, Albert Gieling. Den e karta tin skirbi entre otro e malkontentu di e trahadónan. “Desde awe, nos, empleadonan di Brandweer Hulanda Karibense, no tin konfiansa mas den bo persona komo Komandante General Interino.
Ta eksistí un desepshon i insatisfakshon grandi entre e empleadonan, spesialmente pa e forma kon a hinka e ‘O&F-rapport’ den otro. Ta konosí (investigashon a mustra), ku e situashon laboral na Brandweer Hulanda Karibense ta leu for di ta ideal i ku un rebalorashon di e puestonan ta i tabata nesesario pa mehorá, salbaguardiá e posishon legal di e empleadonan. Ta uza e ’O&F-rapport’ robes, komo base pa bini ku un plan di reorganisashon. Ta bin aserka ku, durante preparashon di e ‘O&F rapport’, a hasi kambionan sin notifiká e Hunta di Partisipashon (Participatie Raad: PR).
E Hunta di Partisipashon di Brantwer a duna un konseho negativo pa e ‘O&F rapport’ i bo persona a informá nos ku, komo konsekuensia, e reorganisashon, esta, rebalorashon di puestonan, no ta sigui mas. Sinembargo, e rapòrt (inkluso e konseho negativo di Hunta di Partisipashon) mester a bai pa sindikatonan, di Sector Overleg Hulanda Karibense.
Nos ta kere ku asta sin reorganisashon, e rebalorashon (ku ya a tuma lugá) por ta òf mester ta motibu pa konsekuensianan positivo pa posishon hurídiko si resultá ku e
rebalorashon ta duna un skal di salario mas haltu, komo resultado di tareanan adishonal.
Nos ta lamentá ku bo persona ta uza argumentunan robes pa no implementá subida di skal di salario di e empleadonan komo resultado di e (re) balorashon di e puestonan. Nos ta haña ku bo persona a informá nos di manera engañoso i no por hasi nada otro sino retirá nos konfiansa den bo persona. E karta aki ta firma pa empleadonan di BKCN i kopia ta bai pa:
– Miembronan di Tweede Kamer – Sr. Jan Helmond, direktor di RCN, Presidente di Sector Overleg Hulanda Karibense, Sindikatonan ACOM i STrAF i Prensa
E ’O&F-rapport’ ta duna informashon riba kon e organisashon nobo ta bai operá, kua ta e konsekuensianan pa e empleadonan i kon lo atendé ku e konsekuensianan. E ‘O&F-rapport’ ta e base pa e Hunta di Partisipashon duna su konseho riba reorganisashon di e empresa.